Istiadat penganugerahan darjah kebesaran Perak ditangguhkan

Istiadat Menghadap Sembah Taat Setia Menjunjung Duli dan Penganugerahan Darjah Kebesaran Negeri Perak bersempena ulang tahun Hari Keputeraan ke-64 Sultan Perak Sultan Nazrin Shah yang disambut hari ini, ditangguhkan berikutan perkembangan semasa penularan wabak Covid-19.Orang Kaya Bendahara Seri Maharaja Mohd Zahidi Zainuddin berkata istiadat itu akan diadakan pada satu tarikh yang akan ditetapkan kemudian.“Turut ditangguhkan ialah acara-acara rasmi utama bersempena sambutan ulang tahun Hari Keputeraan Sultan Perak seperti majlis santapan diraja dan istiadat kawalan kehormatan,” katanya pada sidang media di Ipoh, semalam.Zahidi berkata pada tahun ini, Sultan Nazrin berkenan mengurniakan darjah kebesaran dan pingat negeri Perak kepada 147 penerima sahaja, jumlah yang agak terhad berbanding sebelum ini.Katanya pengurniaan darjah kebesaran dan pingat pada tahun ini tertumpu kepada pasukan barisan hadapan yang banyak berkorban masa dan tenaga menentang serta mengekang penularan wabak Covid-19 terutamanya di negeri tersebut, selain ahli akademik yang banyak berjasa kepada Perak, negara dan antarabangsa.“Pengurniaan ini diharapkan dapat menyuntik dan menaikkan semangat serta moral pasukan barisan hadapan secara keseluruhannya untuk terus berjuang demi memastikan keselamatan rakyat negeri Perak daripada jangkitan wabak Covid-19,” katanya.Zahidi berkata mendahului senarai penerima ialah Panglima Angkatan Tentera Jen Affendi Buang dan Timbalan Ketua Polis Negara Acryl Sani Abdullah Sani yang menerima Darjah Seri Panglima Taming Sari (SPTS) membawa gelaran Datuk Seri Panglima, manakala Setiausaha Kerajaan Negeri Perak Ahmad Suaidi Abdul Rahim menjadi penerima tunggal Darjah Dato’ Paduka Cura Si Manja Kini (DPCM) yang membawa gelaran Datuk.Sementara itu, seramai 11 individu menerima Darjah Dato’ Paduka Mahkota Perak (DPMP) yang membawa gelaran Datuk iaitu Naib Canselor Universiti Sultan Azlan Shah Nordin Kardi; Pakar Perunding Kanan Obstetrik, Ginekologi dan Uroginekologi, Jabatan Perkhidmatan Obstetrik dan Ginekologi, Hospital Raja Permaisuri Bainun Dr A Aruku Naidu; dan Pengarah Kesihatan Keluarga, Bahagian Pembangunan Kesihatan Keluarga, Kementerian Kesihatan Dr Faridah Abu Bakar.Turut menerima DPMP ialah Timbalan Ketua Pengarah Pelajaran (Sektor Operasi Sekolah) Adzman Talib; Pengurus Besar Lembaga Air Perak Ishak Abd Rahman; pensyarah Pusat Pengajian Sains Komputer, Universiti Sains Malaysia Prof Bahari Belaton; dan Pengasas dan Ketua Pegawai Eksekutif Institut Pengajian Islam Lanjutan Antarabangsa Prof Mohammad Hashim Kamali.Penerima lain ialah Ketua Pengarah Arkib Negara Malaysia Azemi Abdul Aziz; Ketua Pengarah Pusat Serantau Asia Tenggara Bagi Mencegah Keganasan (SEARCCT), Kementerian Luar Negeri Chuah Teoh Ban; Pakar Perunding Jabatan Surgeri Ortopedik, Fakulti Perubatan Universiti Malaya Prof Dr Kwan Mun Keong dan Presiden Persatuan Kebangsaan Kanser Malaysia Dr D Saunthari.Selain itu, Sultan Nazrin berkenan menganugerahkan Darjah Dato’ Pahlawan Taming Sari (DPTS) yang membawa gelaran Datuk Pahlawan kepada lima penerima iaitu Pengarah Jabatan Siasatan Jenayah Narkotik Bukit Aman Razarudin Husain @ Abd Rasid; dan Timbalan Pengarah (Siasatan dan Perundangan) Jabatan Siasatan Jenayah Bukit Aman Mior Faridalathrash Wahid.Turut menerima DPTS ialah Ketua Pengarah Bahagian Perkhidmatan Kejuruteraan Pertahanan, Markas Angkatan Tentera Brig Jen Anhar Anuar; Inspektor Jeneral Markas Tentera Laut Laksamana Muda Muhammad Ruzelme Ahmad Fahimy dan Pengarah Kesihatan, Bahagian Perkhidmatan Kesihatan, Markas Angkatan Tentera Brig Jen Dr Nor Azam Jais.Zahidi berkata semua penerima SPTS, DPCM, DPMP, DPTS boleh menggunakan gelaran masing-masing bermula pada hari ini (6 November) walaupun Istiadat Menghadap Sembah Taat Setia Menjunjung Duli dan Penganugerahan Darjah Kebesaran Negeri Perak ditangguhkan.Selain itu, beliau berkata Sultan Nazrin juga berkenan menganugerahkan Darjah Paduka Cura Si Manja Kini (PCM) kepada sembilan penerima, 15 menerima Darjah Paduka Mahkota Perak (PMP), manakala sembilan dianugerahi Darjah Ahli Cura Si Manja Kini (ACM).Seramai 25 lagi menerima Darjah Ahli Mahkota Perak (AMP), 27 dianugerahi Pingat Pekerti Terpilih (PPT), Pingat Jasa Kebaktian (PJK) diberikan kepada 38 orang penerima manakala lima lagi mendapat Pingat Lama Perkhidmatan (PLP).


Sorry.


Kerajaan tak cadang perkenal semula GST untuk tangani hutang negara, kata PM

Kerajaan tidak bercadang untuk memperkenalkan semula cukai barang dan perkhidmatan (GST) serta cukai kepenggunaan berasas luas yang lain bagi menangani isu hutang negara, kata Perdana Menteri Anwar Ibrahim.
Beliau yang juga menteri kewangan berkata langkah lain akan diambil dalam usaha mengurangkan perbelanjaan dan menyelesaikan liabiliti dan hutang kerajaan yang kini mencecah RM1.5 trilion, mewakili 82% daripada keluaran dalam negara kasar (KDNK).
“Apa yang kita akan perketatkan adalah pengurangan subsidi bagi golongan kaya seperti yang dilakukan dalam isu subsidi elektrik.
“Seperti yang saya jelaskan di Dewan ini dalam sesi lalu, walaupun ada keputusan kerajaan sebelum ini untuk menaikkan tarif elektrik, kerajaan sekarang sudah membatalkan rancangan itu dan mengenakannya hanya kepada T20 (berpendapatan tinggi), syarikat multinasional dan syarikat besar, melainkan syarikat yang terbabit dalam keselamatan makanan," katanya pada sesi Waktu Pertanyaan Menteri di Dewan Rakyat, hari ini.
Beliau berkata demikian ketika menjawab soalan tambahan Wong Kah Woh (PH-Taiping) sama ada kerajaan bercadang untuk memperkenalkan cukai baharu bagi menangani beban hutang yang dihadapi negara.
Selain itu, Anwar berkata kerajaan juga mengambil langkah dengan memperbaiki jawatan kelola kerana antara perbelanjaan bilion ringgit yang hilang adalah disebabkan pengurusan yang lemah dan ketirisan.
“Disebabkan hutang negara lebih tinggi daripada pertumbuhan negara, langkah lain yang diambil adalah memastikan asas hasil ditambah dan mengkaji semula kaedah perbelanjaan awam tanpa membebankan rakyat terutamanya dalam bidang pendidikan, kesihatan dan keperluan asas.
“Hal-hal ini kita akan cerakin dalam pembentangan Belanjawan 2023 pada 24 haribulan nanti,” tambahnya lagi.


Boleh tamatkan PKP, tapi ketatkan SOP, tiada rentas negeri, kata pakar perubatan

“PKP tetapi macam tak PKP”. Itulah persepsi dan tanggapan rata-rata masyarakat dengan Perintah Kawalan Pergerakan (PKP) yang sedang dilaksanakan di seluruh negara, kecuali Sarawak.Isu itu timbul apabila “PKP 2.0” dikatakan tidak begitu berjaya melandaikan kes penularan Covid-19 yang mencecah empat angka setiap hari dengan penguatkuasaannya dilihat amat longgar, dan kerana itu ada rasa bimbang jika PKP kali ini ditamatkan, situasi jangkitan Covid-19 dalam negara akan menjadi lebih teruk.Bagi Presiden Persatuan Pakar Perubatan Kesihatan Awam Malaysia Dr Zainal Ariffin Omar, apa yang lebih penting adalah prosedur operasi standard (SOP) diketatkan agar penularan pandemik itu tidak menjadi lebih parah dan matlamat untuk menurunkan angka kes semaksimum yang mungkin akan dapat dicapai.“Orang jadi marah sekarang ini kerana walaupun PKP, tetapi SOP tidak tentu hala, seperti tiada PKP. Sebenarnya kalau tiada PKP tidak apa tetapi SOP dan pematuhannya adalah yang paling penting bagi melandaikan lengkung penularan,” katanya kepada Bernama.Pada 25 Jan lepas, Ketua Pengarah Kesihatan Dr Noor Hisham Abdullah berkata PKP yang dijadual berakhir pada 4 Februari ini, tidak akan dilanjutkan bagi mengelak kesan negatif terhadap ekonomi negara, susulan pelaksanaannya.Namun keesokannya, Menteri Kanan (Kluster Keselamatan) Ismail Sabri Yaakob berkata ia hanyalah bayangan yang dibuat oleh Noor Hisham, dan keputusan sama ada pelaksanaan PKP lebih ketat atau kembali kepada PKP Bersyarat (PKPB), bergantung kepada keputusan mesyuarat bersama Majlis Keselamatan Negara (MKN).Zainal berkata jika PKP ditamatkan dan PKPB diperkenalkan kembali, perlunya larangan menjalankan perjumpaan sosial beramai-ramai atau apa jua perhimpunan yang melibatkan ramai orang, selain larangan rentas negeri.“Mana-mana majlis tertutup khususnya seperti makan-makan, kenduri-kendara, sambutan hari jadi yang melibatkan ramai orang tidak seharusnya dibenarkan. Buat seperti negara lain contohnya di Singapura, hanya lima orang sahaja maksimum boleh berkumpul untuk majlis sosial.“Selain itu, jadikan pemakaian pelitup muka sebagai mandatori iaitu apabila keluar rumah sahaja automatik pakai atau dikenakan tindakan. Penjarakan fizikal juga perlu diutamakan, kalau nampak ramai berkerumun di kedai atau pejabat, ambil tindakan,” katanya.Sementara itu, Zainal berkata kerajaan perlu bertindak lebih tegas terhadap industri perkilangan dengan menutup kilang terbabit apabila terdapat laporan bahawa pekerja mereka positif Covid-19.“Kilang mencatatkan kes yang sangat tinggi, jadi kerajaan perlu lebih bertegas…kalau dahulu bila kes ribu-ribu baru diarahkan tutup, tetapi sekarang ini jika kilang catatkan satu atau dua kes sahaja ia perlu diarahkan tutup sampailah keadaan bertambah baik,” katanya.Beliau berkata kerajaan juga sepatutnya menyediakan dan menunjukkan kepada rakyat segala strategi mereka untuk melawan Covid-19, sepertimana Presiden Amerika Syarikat Joe Biden mengeluarkan 200 muka surat strategi untuk memerangi pandemik pada hari pertama menjadi presiden.Zainal berkata kerajaan juga boleh melaksanakan PKP bersasar dengan “menutup” negeri-negeri yang mencatatkan kes yang tinggi seperti Kuala Lumpur, Selangor dan Johor.Beliau turut mengingatkan meskipun PKP ditamatkan dan diganti dengan kaedah yang lain, namun angka positif diramal tidak akan menurun untuk sekurang-kurangnya 10 hingga 14 hari berikutan tempoh pengeraman Covid-19.Senada dengan Zainal, pakar virologi dari Universiti Sains Malaysia (USM) Dr Yahya Mat Arip berkata negara lebih memerlukan PKP secara bersasar, berbanding secara menyeluruh, yang boleh dilaksanakan terhadap sektor “panas” yang dikenal pasti.“Kita sedia maklum akan kesan pelaksanaan PKP terhadap masyarakat, terutamanya dari segi sektor ekonomi dan pada masa yang sama juga, kita perlu menangani wabak Covid-19 dengan bilangan kes empat angka…mengimbangi kedua-dua perkara ini ibarat ditelan mati emak, diluah mati bapa.“Pihak berkuasa sudah mengenal pasti beberapa sektor yang menjadi ‘hotspot’ kepada kes Covid-19, maka mungkin boleh PKP disasarkan kepada sektor-sektor ini,” katanya sambil menambah, tempoh 14 hari mungkin boleh dijadikan asas untuk PKP bersasar.Beliau berkata sama ada PKP, PKPB atau PKP Pemulihan (PKPP) dilaksanakan atau SOP diperketatkan sekalipun, jika kesedaran masyarakat adalah rendah, ia juga tidak akan membantu menurunkan bilangan kes dan seterusnya menyekat penularan wabak Covid-19.Katanya, PKP adalah usaha fizikal dalam menghalang usaha virus untuk mencari “perumah” (manusia), maka sebab itu semasa PKP kerajaan mengehadkan pergerakan dan interaksi rapat “perumah” agar jangkitan terhadap “perumah” baru dapat dihalang.“Kesedaran masyarakat sangat penting dalam mematuhi SOP yang ditetapkan dan ini adalah cabaran yang sangat besar.“Kita perlu mengambil contoh masyarakat New Zealand dalam mematuhi SOP dan kita lihat kepada kejayaan mereka. Majoriti masyarakat faham akan peri pentingnya dalam mematuhi SOP tetapi ada juga sebahagian yang tidak, mereka inilah akan mendatangkan masalah,” katanya.Yahya berkata oleh itu, vaksin adalah cara untuk menghadapi masalah Covid-19 dalam masyarakat iaitu dengan mewujudkan imuniti kelompok, negara akan mempunyai peluang lebih baik dalam menyekat penularan pandemik itu.


Lebih 8,000 mangsa selamat sejak gempa bumi melanda, kata Erdogan

Turkiye menghargai segala bantuan yang dihulurkan oleh semua negara untuk misi mencari dan menyelamat (SAR) mahupun bantuan kemanusiaan yang lain, kata Presiden Recep Tayyip Erdogan pada Selasa.
Dalam mesej video pada Sidang Kemuncak Kerajaan Dunia di Dubai, Emiriah Arab Bersatu, pemimpin Turkiye itu berkata pasukan penyelamat mengeluarkan lebih 8,000 orang yang masih hidup daripada serpihan runtuhan akibat gempa bumi kuat yang melanda selatan Turkiye minggu lepas, lapor Agensi Anadolu.
Beliau berkata lebih 81,000 orang yang cedera sudah discaj.
"Saya sekali lagi berterima kasih kepada semua negara rakan dan sahabat yang mengumpul bantuan untuk negara kita siang dan malam, menyokong usaha mencari dan menyelamat serta tidak melupakan kami dalam doa mereka," kata Erdogan.
Beliau berkata Turkiye bukan sahaja dilanda “bencana alam paling buruk" dalam sejarah negara bahkan dalam sejarah umat manusia dan sudah pasti "persahabatan yang anda tunjukkan pada hari yang suram ini, akan senantiasa terpahat dalam ingatan kami”.
Bencana itu sekali lagi menunjukkan peri pentingnya perpaduan antarabangsa, katanya.
Turkiye tidak putus-putus menerima mesej tanda sokongan dan ucapan takziah daripada lebih 100 negara termasuk Emiriah Arab Bersatu yang menjadi tuan rumah sidang kemuncak itu.
"Kepentingan kedua-dua platform dua hala dan pelbagai hala lebih ketara hari ini memandangkan sistem global dibelenggu krisis," kata Erdogan yang mengulangi bahawa "dunia yang lebih adil boleh direalisasikan."
"Untuk itu, Turkiye dan negara-negara Teluk membentuk paksi utama untuk keselamatan, kestabilan, kemakmuran dan integrasi ekonomi di rantau kita. Turkiye akan terus memelihara kestabilan dan keselamatan negara itu selain turut memastikan kestabilan dan keselamatan wilayah Teluk," katanya.
Sidang kemuncak yang bertemakan "Membentuk Kerajaan Masa Depan" itu menghimpunkan pemimpin, pakar global dan pembuat keputusan dari seluruh dunia untuk berkongsi dan menyumbang kepada pembangunan peralatan, dasar dan model yang penting dalam membentuk kerajaan masa depan.
Pada 6 Februari, dua gempa bumi kuat melanda selatan Turkiye.
Gegaran bermagnitud 7.7 dan 7.6 berpusat di Kahramanmaras, menjejaskan sembilan wilayah lain – Hatay, Gaziantep, Adiyaman, Malatya, Adana, Diyarbakir, Kilis, Osmaniye dan Sanliurfa.
Gegaran turut dirasai di beberapa negara lain dan menyebabkan kemusnahan meluas di utara Syria.
Menurut angka terkini, hampir 32,000 orang terbunuh di Turkiye dan 3,600 lagi di Syria.


Agong bertindak ikut nasihat kerajaan, kata bekas hakim kanan berhubung darurat

Sebarang keputusan untuk menamatkan perintah darurat sememangnya terletak di tangan kerajaan pada ketika ini, kata bekas hakim Mahkamah Persekutuan terkemuka susulan timbul semula perbahasan mengenai kuasa Perlembagaan Agong.Gopal Sri Ram, peguam terkemuka yang berkhidmat sebagai pendakwa raya ad hoc di bawah kedua-dua kerajaan Pakatan Harapan dan Perikatan Nasional ketika ini berkata, Agong tidak memiliki kuasa budi bicara melainkan dalam tiga perkara: pelantikan perdana menteri, pembubaran Parlimen, dan penganjuran mesyuarat Majlis Raja-Raja Melayu.Beliau berkata tiga perkara budi bicara ini jelas termaktub dalam Artikel 40(2) Perlembagaan Persekutuan.“Hanya dalam tiga perkara ini sahaja Agong memiliki budi bicara. Perkara-perkara lain, beliau harus bertindak mengikut nasihat Kabinet,” kata Sri Ram kepada MalaysiaNow.Sebelum ini Sri Ram pernah mewakili pemimpin pembangkang Anwar Ibrahim dalam rayuan kes liwat dan turut pernah dilantik kerajaan sebagai ketua pendakwaan terhadap bekas perdana menteri Najib Razak, Rosmah Mansor dan beberapa lagi tokoh yang terlibat dalam perbicaraan kes 1MDB.Ketika ditanya mengenai anggapan diuar-uarkan sebahagian ahli politik dan sekutu-sekutu mereka dunia perundangan yang mengatakan Agong memiliki kuasa menetapkan persidangan semula sesi Dewan Rakyat, Sri Ram menegaskan tidak ada peruntukan kuasa sedemikian.“Tiada pilihan lain. Agong mesti bertindak mengikut nasihat Kabinet. Itu menjawab semua persoalan anda,” katanya.Beliau merujuk Artikel 40 dalam Perlembagaan yang menyebut Agong akan bertindak “mengikut nasihat jemaah menteri atau nasihat seseorang menteri yang bertindak di bawah kuasa am jemaah menteri”.“Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu,” kata klausa 1A Artikel 40 dalam Perlembagaan.Sri Ram berkata dalam isu kuasa Agong untuk melanjutkan darurat, prinsip Perlembagaan tersebut turut terpakai.“Semuanya dikawal oleh Kabinet,” kata bekas hakim tersebut yang berkhidmat di Mahkamah Persekutuan dan Mahkamah Rayuan dan pernah menghakimi lebih 800 kes mahkamah.Beliau dianggap sebagai tokoh utama perundangan baik di mahkamah Malaysia mahu pun mahkamah Komanwel.Sri Ram berkata tidak ada persoalan mengenai keabsahan undang-undang darurat yang dikuatkuasakan ketika ini walaupun proses Parlimen tidak berjalan.Ini merupakan responsnya terhadap rungutan menggunakan Artikel 150 (3) yang mengatakan proklamasi darurat mesti dibentangkan di Dewan Rakyat dan Dewan Negara tidak dituruti.Katanya, sebarang proklamasi perlu dibentangkan di Parlimen mengikut Perlembagaan hanya apabila ia bersidang.“Jadi apabila sidang Parlimen ditangguhkan, darurat boleh diteruskan,” tambahnya.Pandangan Sri Ram ini menjawab pelbagai cadangan ahli politik berhubung usaha membendung virus Covid-19 susulan keputusan Agong untuk bertemu pemimpin parti-parti politik baru-baru ini.Ketika ini, Dr Mahathir Mohamad menggesa untuk penubuhan Mageran mirip seperti yang pernah ditubuhkan pada 1969 susulan rusuhan kaum, Pemimpin PH pula menggesa supaya perintah darurat ditamatkan dan Parlimen harus segera bersidang.Proklamasi darurat diisytiharkan pada Januari lalu selepas peningkatan mendadak kes Covid-19 selain beberapa ancaman dari sekumpulan ahli Parlimen Umno untuk menarik sokongan kepada Muhyiddin Yassin bagi menggulingkan beliau.Disebabkan blok pembangkang tidak memiliki angka majoriti untuk menubuhkan kerajaan, langkah itu boleh menyebabkan berlakunya pilihan raya mengejut, sebuah senario yang beberapa kali diberikan amaran Ketua Pengarah Kesihatan Dr Noor Hisham Abdullah agar dielakkan.Muhyiddin dinamakan sebagai perdana menteri oleh Agong susulan kejatuhan kerajaan PH pada awal 2020 juga berjanji mengadakan pilihan raya bergantung situasi wabak Covid-19 dalam negara.Sejak Pilihan Raya Negeri (PRN) Sabah pada September tahun lalu, kes Covid-19 terus meningkat.Ledakan wabak itu menyebabkan kerajaan bersetuju untuk mengambil langkah lebih ketat dengan mengenakan sekatan pergerakan penuh bulan lalu bagi mengurangkan tekanan petugas kesihatan dan fasiliti hospital di seluruh negara.


Kerajaan bincang isu PRN Melaka dalam mesyuarat Kabinet esok

Kementerian kesihatan akan membincangkan isu Pilihan Raya Negeri (PRN) Melaka pada mesyuarat jemaah menteri yang akan diadakan esok.Menterinya, Khairy Jamaluddin berkata, KKM akan sediakan apa sahaja keperluan sekiranya PRN Melaka diteruskan.MENYUSUL LAGI


BN tidak ikut acuan PRN Melaka di Johor, kata Zahid

Barisan Nasional (BN) tidak akan mengikut sepenuhnya acuan Pilihan Raya Negeri (PRN) Melaka termasuk formula pemilihan calon untuk menghadapi PRN Johor, kata pengerusinya Ahmad Zahid Hamidi.“Di Melaka muka baru (calon) adalah 87% dan berkelulusan tinggi lebih daripada 84% manakala yang berumur 50 tahun ke bawah lebih 82% tetapi acuan ini tidak akan digunakan di Johor kerana landskap politiknya berbeza,” katanya.Zahid yang juga ahli Parlimen Bagan Datuk bercakap kepada pemberita selepas mempengerusikan mesyuarat bersama pemegang amanah dan waris lot tanah Hutan Melintang di Kompleks Umno Bagan Datuk di Sungai Sumun.Menurut Zahid, BN yang akan bertanding di kesemua 56 kerusi Dewan Undangan Negeri (DUN) akan menampilkan calon boleh menang, disukai dan diterima pengundi di kawasan ditandingi pada PRN Johor.“Bagi calon daripada Umno saya telah meminta Pengerusi Badan Perhubungan Umno Johor (Hasni Mohammad) berunding dengan kesemua ketua Umno bahagian untuk menentukan sebarang calon,” kata Zahid yang juga presiden Umno.Mengenai agihan kerusi dalam kalangan parti komponen BN, Zahid berkata Umno, MCA dan MIC mempunyai panduan mengenai perkara itu namun kerusi yang dahulunya ditandingi parti Gerakan (pada Pilihan Raya Umum ke-14) akan diambil alih semula sesama komponen BN.PRN Johor diadakan apabila DUN dibubarkan selepas diperkenan Sultan Johor Sultan Ibrahim Sultan Iskandar setelah baginda menerima menghadap Hasni di Istana Bukit Serene, Johor pada 22 Januari lepas.Pilihan raya itu diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan menguasai 28 DUN manakala Pakatan Harapan pula 27 kerusi daripada 56 DUN.


Pelabur asing kekal pembeli bersih minggu lalu, catat aliran masuk RM1.18 bilion

Pelabur asing adalah satu-satunya pembeli bersih di Bursa Malaysia minggu lepas dengan aliran masuk bersih berjumlah RM1.18 bilion, kata MIDF Research.Dalam laporan strategi ekuitinya hari ini, bank pelaburan itu berkata dana antarabangsa telah menjadi pembeli bersih di Bursa Malaysia selama sembilan dari sebelas minggu pertama 2022.“Kami maklum pada minggu lepas, belian bersih oleh pelabur asing adalah yang tertinggi bagi tahun 2022 setakat ini, berjumlah RM1.18 bilion. Belian bersih tertinggi sebelum ini oleh pelabur asing adalah pada minggu berakhir 4 Mac sebanyak RM1.08 bilion,” katanya.MIDF Research berkata apabila pasaran dibuka semula pada Isnin minggu lepas, pelabur asing dan peruncit tempatan membeli masing-masing sebanyak RM219.24 juta dan RM35.27 juta bersih ekuiti tempatan, manakala institusi tempatan memulakan minggu berkenaan sebagai penjual bersih, dengan mencatatkan -RM254.50 jutaIa menambah pelabur asing terus menjadi pembeli bersih setiap hari sejak 7 Februari, dengan aliran masuk bersih asing terbesar bagi minggu lepas dicatatkan pada hari Rabu sebanyak RM396.27 juta dan paling sedikit pada Jumaat iaitu hanya RM31.81 juta.Bagi peruncit, mereka telah menjadi penjual bersih setiap hari pada minggu berkenaan kecuali pada hari Isnin iaitu dengan merekodkan sebanyak RM35.27 juta dan Selasa pada RM9.28 juta.MIDF Research berkata jualan bersih terbesar dicatatkan pada Khamis berjumlah -RM145.89 juta manakala jualan bersih paling sedikit ialah pada Jumaat iaitu -RM8.67 juta.Ia berkata secara keseluruhan, untuk minggu kesebelas 2022, pelabur asing tampil kukuh sebagai pembeli bersih dengan jumlah RM1.2 bilion, manakala institusi tempatan adalah penjual bersih kukuh, merekodkan sebanyak -RM1.0 bilion diikuti jualan bersih peruncit berjumlah -RM175.88 juta.“Dari segi penyertaan, pelabur asing, institusi tempatan dan pelabur runcit mencatatkan pergerakan mingguan, masing-masing +64.50%, -19.68% dan -23.96% dari segi purata nilai dagangan harian (ADTV).“Sejak awal tahun sehingga kini, kami mendapati sejumlah RM1.3 bilion aliran masuk bersih daripada pelabur asing dan RM0.5 bilion aliran masuk bersih daripada peruncit. Sementara itu, institusi tempatan merupakan satu-satunya penjual bersih dengan mencatatkan nilai -RM6.1 bilion,” katanya.Minggu lepas, Public Bank Bhd merekodkan aliran masuk wang bersih tertinggi sebanyak RM15.0 juta. Harga sahamnya adalah 6.59% lebih tinggi untuk minggu itu, mengatasi prestasi bursa tempatan yang mencatatkan peningkatan mingguan 1.47%.Sementara itu, UTD Plantations menyaksikan aliran keluar wang bersih terbesar sebanyak -RM2.73 juta minggu lepas. Harga sahamnya adalah 3.72% lebih rendah untuk minggu itu berbanding prestasi FBM KLCI yang meningkat 1.47% pada minggu kajian.


Warga Melaka pilih kerajaan baru hari ini, 217 pusat pengundian buka pintu

Proses pengundian Pilihan Raya Negeri (PRN) Melaka bermula 8 pagi ini dengan 217 pusat pengundian dibuka membabitkan sebanyak 1,109 saluran bagi membolehkan rakyat Melaka memilih kerajaan baru.Pengundian membabitkan 476,037 pengundi biasa daripada keseluruhan 495,195 pengundi, akan dikendalikan seramai 12,290 petugas pilihan raya di semua 28 kerusi Dewan Undangan Negeri (DUN) sehingga waktu mengundi tamat pada 5.30 petang.Menurut Jabatan Meteorologi Malaysia, cuaca hari ini pada sebelah pagi diramal cerah di kesemua tiga daerah Melaka Tengah, Jasin dan Alor Gajah dan ribut petir pada waktu petang di kesemua kawasan.Memandangkan PRN ini diadakan dalam keadaan negara masih berdepan ancaman pandemik Covid-19, pengundi diminta mematuhi prosedur operasi standard (SOP) yang ditetapkan dengan mengamalkan penjarakan fizikal, memakai pelitup muka, penggunaan pensanitasi tangan, saringan suhu badan dan merekodkan kehadiran dengan mengimbas kod respons pantas (QR) MySejahtera sebelum masuk ke pusat mengundi.Pengundi yang bergejala atau mempunyai suhu badan melebihi 37.5 darjah Celcius, akan tetap dibenarkan mengundi di khemah khas yang dipantau oleh pegawai kesihatan dan akan diuruskan untuk pemeriksaan dan tindakan lanjut.Ejen parti atau calon yang telah selesai bertugas atau pengundi yang telah selesai mengundi perlu segera meninggalkan pusat mengundi dan cadangan masa yang digalakkan bagi setiap pengundi untuk keluar mengundi dinyatakan apabila pengundi membuat semakan maklumat pengundian melalui aplikasi mySPR Semak atau di portal Semakan Daftar Pemilih SPR.Pada 16 November lepas, seramai 11,557 orang adalah pengundi awal yang terdiri daripada anggota tentera dan pasangan serta polis telah selesai menunaikan tanggungjawab masing-masing membabitkan 31 pusat pengundian awal dengan 47 saluran manakala seramai 7,601 orang layak mengundi secara pos.Secara keseluruhannya, jumlah pusat mengundi bagi PRN Melaka adalah sebanyak 248 dengan 1,156 saluran.PRN Melaka menarik penyertaan seramai 112 calon bertanding membabitkan Barisan Nasional (BN), Perikatan Nasional (PN), Pakatan Harapan (PH), Parti Bumiputera Perkasa Malaysia (Putra), Parti Perikatan India Muslim Nasional (Iman) dan Bebas.Ia juga berlangsung dalam situasi norma baru yang menyaksikan larangan penganjuran ceramah, syarahan, kempen secara fizikal, kempen ziarah rumah ke rumah, aktiviti tinjauan mesra (walkabout) dan pengedaran risalah kepada orang awam secara bersemuka dan menggunakan kenderaan dengan siar raya.PRN Melaka diadakan berikutan pembubaran Dewan Undangan Negeri (DUN) pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri Sulaiman Md Ali.


Ahli ekonomi ajar cara untuk ‘pecahkan’ kartel berasaskan kaum

Walaupun hidup dan mati kartel berasaskan kaum di negara ini adalah dengan mengawal sepenuhnya rantaian bekalan, tapi sebenarnya kumpulan terakhir iaitu pengguna merupakan penentu nasib mereka, kata seorang ahli ekonomi.Rantaian bekalan merujuk kepada rangkaian individu, organisasi, sumber, aktiviti dan teknologi yang terlibat dalam proses pengeluaran dan pengedaran sesuatu produk atau perkhidmatan kepada pengguna.MalaysiaNow sebelum ini melaporkan kawalan ke atas rangkaian itu sangat penting untuk operasi kartel, atau perniagaan bebas yang saling bekerjasama sehingga berlaku monopoli dalam pasaran.Tetapi Barjoyai Bardai mengatakan ia bermula dengan sikap pengguna itu sendiri yang dilihat lebih gemar “berkompromi” dalam perkara melibatkan kartel.“Pengguna di negara ini sangat pasif, dan mereka sudah lama bertolak ansur dalam hal ini,” katanya kepada MalaysiaNow.“Kebanyakan mereka sangat bertolak ansur terhadap barang dan perkhidmatan yang digunakan,” tambahnya, dengan mengaitkannya dengan kekurangan kesedaran untuk mengambil tahu dari mana asal usul produk tersebut.Ini menjadi satu masalah apabila rantaian bekalan tidak terbuka atau telus.Tetapi Barjoyai Bardai mengatakan ia bermula dengan sikap pengguna itu sendiri yang dilihat lebih gemar “berkompromi” dalam perkara melibatkan kartel.Tetapi jika diberikan kesedaran yang mencukupi mengenai apa yang berlaku, pengguna mampu menentukan jatuh dan bangun kartel.Barjoyai mengambil contoh pasar daging di United Kingdom pada 1970-an.Ketika itu, katanya kebanyakan komuniti Pakistan menjalankan perniagaan peruncitan, sama ada membuka kedai runcit atau menjual produk segar.Selepas 20 tahun, mereka berjaya menguasai seluruh pasaran daging, membentuk kartel mereka sendiri walaupun merupakan kumpulan minoriti.Perkara seperti itu mungkin boleh terjadi apabila pengguna tidak lagi bertoleransi dengan kartel sedia ada, katanya.Suhaiza Hanim Mohamad Zailani, seorang profesor di Universiti Malaya berkata, pemilik perniagaan mungkin dapat membantu menghalang layanan istimewa berpunca daripada hubungan masyarakat dengan menilai pembekal berpontensi.“Jika anda mempunyai banyak pilihan pembekal berpontensi, buat penilaian berdasarkan senarai yang anda mahu dan berikan mereka rating,” katanya.“Senarai itu mesti berdasarkan kepada kemahiran mereka, nilai tambah perkhidmatan dan produk, dan lain-lain.”Nasihatnya kepada pemilik perniagaan, carilah rakan kongsi yang berkongsi objektif sama.“Mereka patut memberikan nilai tambah dan membuatkan produk anda kompetitif dalam pasaran, dan memenuhi kepuasan pelanggan.”Kegagalan dalam melaksanakannya boleh menyebabkan masalah kepada pengeluaran dan kehilangan pelanggan, katanya.Katanya perusahaan kecil dan sederhana (PKS) Melayu dan Bumiputera jauh ketinggalan kerana mereka tidak kompeten dalam inovasi dan sumber, teknologi dan kreativiti.“Ini adalah kelemahan dan sebab mengapa mereka tidak berkembang selama ini.”Barjoyai bersetuju peniaga Melayu gagal menembusi pasaran borong kerana disebabkan kelemahan mencari hubungan yang betul.“Namun, mereka kini lebih baik,” katanya, dan menambah bahawa perniagaan peruncitan juga sedang berkembang disebabkan pemilikan oleh syarikat multinasional.Tetapi ia bukan bermaksud pengakhiran kepada kartel berasaskan kaum, katanya dan menggesa supaya kerajaan memandang serius mengenai isu ini.Katanya, kerajaan juga mempunyai peranan penting dalam memantau sistem pasaran bebas dan perlu memastikan setiap perniagaan dijalankan dengan adil dan efisien.“Ketika ini, pengguna memprotes kerana kerajaan tidak memantau pasaran dengan baik.”


Polis siasat laporan mengenai dakwaan kenyataan ‘derhaka’ Takiyuddin

Polis menyiasat laporan yang dibuat terhadap Menteri di Jabatan Perdana Menteri (Parlimen dan Undang-Undang) Takiyuddin Hassan berhubung kenyataannya yang didakwa derhaka terhadap titah Yang di-Pertuan Agong Sultan Abdullah.Tanpa menyatakan akta siasatan tersebut dijalankan, Menteri Dalam Negeri Hamzah Zainudin berkata setiap aduan dan laporan polis yang diterima akan disiasat dengan teliti tanpa mengira darjat.Menurut laporan media, Ketua Pemuda Amanah Shazni Munir Mohd Ithnin membuat laporan polis di Ibu Pejabat Polis Daerah Dang Wangi di Kuala Lumpur semalam bagi meminta polis menyiasat kenyataan Takiyuddin yang didakwa memperlekeh pandangan Sultan Abdullah supaya menyegerakan sidang Parlimen.Pada Rabu, Sultan Abdullah menzahirkan pandangan bahawa persidangan Parlimen perlu diadakan secepat mungkin. Susulan itu, Takiyuddin dilaporkan berkata pandangan Seri Paduka berhubung persidangan Parlimen itu tidak memperincikan bila ia perlu dilaksanakan.“Biarlah polis dapatkan maklumat dahulu mengenai laporan itu dan kita tidak boleh terus kata (laporan itu) di bawah seksyen apa. Polis perlu tahu apa kesalahan dilakukan,” kata Hamzah pada sidang media rangkuman operasi pematuhan prosedur operasi standard (SOP) sekatan pergerakan penuh hari ini.Ditanya sama ada Takiyuddin akan dipanggil polis, Hamzah berkata sesiapa yang terdapat dalam laporan polis akan dipanggil dan disiasat.“Sesiapa sahaja dalam laporan polis kita akan buat siasatan. Kita tiada darjat mengenai itu,” katanya.


Umno buat soal selidik kemungkinan bekerjasama dengan PKR, DAP

Umno bertindak melakukan satu soal selidik dalaman melibatkan petugas komunikasi parti itu bagi mengukur sama ada ahlinya terbuka untuk bekerjasama dengan PKR dan DAP.Beberapa bulan lalu, parti Melayu itu membuat kesimpulan mereka tidak akan menjalin sebarang bentuk kerjasama dengan kedua-dua parti ini yang dianggap sebagai musuh ketat.Namun, sekarang keadaan itu mungkin berubah selepas pendedahan mengenai bekas presiden Umno yang masih mempunyai pengaruh dalam parti itu, dan Presiden Umno Ahmad Zahid Hamidi, memberi sokongan kepada Presiden PKR Anwar Ibrahim untuk menjatuhkan kerajaan Perikatan Nasional bulan lepas.Beberapa sumber Umno memberitahu MalaysiaNow, soal selidik dalaman itu merupakan satu “tinjauan pendapat” membabitkan kakitangan komunikasi parti tersebut di seluruh negara, akan mengukur sentimen berhubung kerjasamanya bersama PAS dalam Muafakat Nasional (MN), satu piagam bersejarah yang ditandatangani oleh dua parti terbesar Melayu ketika mereka merupakan pembangkang tiga tahun lalu.“Menariknya, salah satu soalan yang diajukan dalam tinjuan itu, wajarkah Umno menjalinkan kerjasama dengan PKR dan DAP?” kata sumber yang mengetahui tentang soal selidik tersebut kepada MalaysiaNow.Ia menambah wujud keperluan yang kritikal untuk mengetahui hala tuju politik Umno, dan apakah kerjasama dengan PAS sudah memadai sebagai parti tunjang dalam Muafakat Nasional (MN) atau lebih kukuh dengan penyertaaan Bersatu, sebuah parti Melayu pecahan Umno yang ditubuhkan ketika kemuncak isu 1MDB semasa pentadbiran Najib.Bulan lalu MalaysiaNow mendedahkan, Najib dan Zahid yang didakwa dengan jumlah keseluruhan 79 pertuduhan rasuah, menulis surat secara bersama kepada Yang di Pertuan Agong bagi menyatakan sokongan terhadap Anwar untuk menjadi perdana menteri.Surat itu diutus ke istana dua hari sebelum Anwar mengadap Sultan Abdullah Sultan Ahmad Shah, di mana beliau gagal mengemukakan butiran membuktikan dakwaan mempunyai sokongan “kukuh dan meyakinkan” ahli Parlimen untuk membentuk kerajaan.Sehingga hari ini, Najib dan Zahid masih belum pernah menafikan berhubung surat yang dihantar ke Istana Negara itu.“Menariknya, salah satu soalan yang diajukan dalam tinjuan itu, wajarkah Umno menjalinkan kerjasama dengan PKR dan DAP?” kata sumber yang mengetahui tentang soal selidik tersebut kepada MalaysiaNow.Soal selidik ini dilakukan, beberapa hari selepas kerajaan Perdana Menteri Muhyiddin Yassin terselamat kerana undi belanjawan diluluskan yang sebelum ini dikatakan pembangkang merancang menggunakan medan itu bagi melakukan undi tidak percaya.Hubungan Najib, Anwar, yang pernah bersama-sama semasa dalam Umno pada tahun 1990-an seolah-olah kembali bertaut ketika perbahasan belanjawan baru-baru ini apabila kedua-dua pemimpin senada dalam tuntutan mereka.Kedua-dua mereka senada dalam menyatakan sokongan bersyarat terhadap belanjawan, dan timbul spekulasi mengenai mereka bekerjasama untuk mengganggu belanjawan.Tetapi rancangan menolak undi belanjawan yang banyak diperkatakan itu tidak berlaku pada 26 November lalu.Sebaliknya, MalaysiaNow melaporkan keengganan Najib meneruskan rancangan itu memaksa Anwar mengarahkan ahli Parlimen Pakatan Harapan (PH) tidak bangun menuntut undi belah bahagi menyebabkan belanjawan diluluskan secara sebulat suara.Soal selidik dalaman ini dilakukan untuk menentukan hala tuju Umno dalam waktu terdekat menjelang Pilihan Raya Umum ke 15 (PRU15) yang tidak dapat dielakkan dan perlu diadakan demi keabsahan kerajaan Muhyiddin, yang dibentuk selepas kejatuhan PH pada Februari lalu.“Salah satu jawapan yang diharapkan dalam soal selidik itu bagi mengetahui sekiranya Umno hanya bekerjasama dengan PAS dalam MN, apakah mereka akan mendapat sokongan besar orang Melayu dan masyarakat berbilang kaum di negara ini pada PRU15?” kata sumber kepada MalaysiaNow.Sementara itu, penganalisis politik Shamsul Amri Baharuddin daripada Universiti Kebangsaan Malaysia (UKM) menyifatkan soal selidik dilakukan Umno ini bersifat “serampang dua mata”.“Pertama Umno mahu menilai pengaruhnya terhadap ahli dan bukan ahli,” kata Shamsul.Tambahnya Umno juga mahu melihat sama ada PAS masih mempunyai komitmen terhadap MN atau sudah berubah selepas memainkan peranan “king-maker” dalam kerajaan PN apabila kembali dalam kerajaan persekutuan kali pertama dalam tempoh empat dekad.


Pemuda PAS berperanan penting tingkat kesedaran politik belia, kata Hadi

Sayap Pemuda memegang peranan penting untuk meningkatkan fahaman politik dalam kalangan umat Islam khususnya golongan belia memandangkan mereka merupakan pengundi terbesar menentukan kerajaan melalui pilihan raya, kata Presiden PAS Abdul Hadi Awang.Beliau berkata ini berikutan fahaman politik dalam kalangan umat Islam terutamanya anak muda, sangat lemah berbanding kaum lain.“Walhal, Islam mewajibkan politik dalam perjuangannya tetapi kerana jahil agama, kita meninggalkan kewajipan yang besar ini. Semua nabi dan rasul tidak memisahkan politik daripada dakwah.“Apa yang dilupakan ini menyebabkan undi kita kepada umat Islam sangat lemah kerana lemahnya fahaman politik, khususnya orang muda yang menjadi sasaran musuh-musuh Islam untuk mengheret mereka dengan kelekaan.“Maka peranan Pemuda (PAS) sangat besar dan penting (dalam hal ini),” katanya berucap pada sesi perbahasan Muktamar Dewan Pemuda PAS Malaysia (DPPM) ke-61 di Pusat Tarbiah Islamiah Kelantan (Putik), di Pengkalan Chepa, dekat Kota Bharu hari ini.Hadi turut berkata PAS perlu mengukuhkan lagi kedudukan perjuangan parti yang berteraskan Islam untuk mendapat mandat rakyat secara langsung melalui Pilihan Raya Umum ke-15 (PRU15).Muktamar DPPM ke-61 yang dihadiri kira-kira 400 perwakilan dari seluruh negara itu diadakan dalam suasana norma baharu dengan perlu mematuhi prosedur operasi standard (SOP) Perintah Kawalan Pergerakan Pemulihan (PKPP) bagi mengekang penularan wabak COVID-19.Terdahulu semasa merasmikan persidangan itu,  Timbalan Presiden PAS Tuan Ibrahim Tuan Man berkata golongan belia semakin muak dengan situasi politik semasa sehingga mengakibatkan sebilangan mereka tidak lagi mengambil peduli mengenai perkembangan politik negara.“Dalam menghadapi cabaran politik yang apa disebut carcamarba mutakhir ini menyebabkan suatu polemik baru dalam kalangan mereka. Menurut kajian, 23 peratus mendapati pemuda telahpun rasa muak dengan situasi politik waktu ini,” katanya.Beliau berkata perkara itu tidak menguntungkan mana-mana pihak kerana pemuda adalah pelapis pemimpin pada masa depan, justeru PAS, terutamanya DPPM harus menterjemahkan situasi politik yang sebenar menggunakan media baru di samping menekankan agenda utama parti yang mengamalkan prinsip perpaduan semua kaum dan agama.


Pelajar wanita Afghanistan boleh ke sekolah selepas isu dalaman selesai, kata diplomat kanan

Pemangku menteri luar Afghanistan Amir Khan Muttaqi berkata pelajar perempuan akan kembali bersekolah sebaik sahaja isu dalaman di negara itu diselesaikan.
Beliau berkata demikian semasa pertemuan ulama Afghanistan dengan delegasi Emiriah Arab Bersatu (UAE), lapor badan penyiar TOLO News memetik sumber delegasi UAE pada Khamis.
Menurut laporan itu, mesyuarat yang dihadiri menteri bagi kebajikan dan pencegahan maksiat Afghanistan dan timbalan menteri pengajian tinggi itu turut menyentuh isu pendidikan wanita di Afghanistan, lapor Sputnik.
Muttaqi berkata kehadiran wanita ke sekolah tidak dianggap "Haram" (dilarang) dan tidak dilarang dalam Islam, menurut sumber itu.
Menteri itu berkata kehadiran wanita ke sekolah bukanlah isu agama, tetapi merupakan masalah dalaman di Afghanistan yang memerlukan kerajaan mengambil masa untuk menyelesaikannya. Golongan itu akan kembali ke sekolah sebaik sahaja masalah itu diselesaikan oleh kerajaan, kata sumber itu kepada media.
Pada akhir 2022, kerajaan Taliban (di bawah sekatan PBB kerana keganasan) mengarahkan semua pertubuhan bukan kerajaan tempatan dan antarabangsa di Afghanistan menggantung kerja pekerja wanita mereka.
Kementerian Pendidikan Afghanistan seterusnya mengarahkan penggantungan pendidikan untuk golongan wanita di institusi pengajian tinggi swasta dan negeri. Pendidikan menengah untuk kanak-kanak perempuan dilarang di Afghanistan sejak September 2021.
Keputusan pihak berkuasa Afghanistan itu dikecam keras oleh beberapa pihak, organisasi antarabangsa dan pemimpin global.


Selepas 2 bulan, mangsa banjir Bentong masih tiada rumah ganti

Jam di dinding menunjukkan pukul 8.00 malam ketika M Dewi sedang menguruskan gerai kecil di depan sebatang jalan di Telemong, Bentong di negeri Pahang.Di luar, hujan turun tidak henti-henti sejak hampir semalaman.Gerai yang didirikan sejak 20 tahun lepas menjadi tempat berteduh bagi Dewi sekeluarga.Dewi lebih selesa tinggal di situ kerana mudah bagi wanita berusia 65 tahun itu bangun pagi dan menyediakan sarapan untuk dijual.Dewi menyangka hujan pada hari itu hanyalah hujan biasa.Di sepanjang jalan tersebut, air banjir mula melimpah sedikit demi sedikit dan akhirnya sampai ke gerai Dewi.Salah seorang cucu Dewi bermain di bawah atap yang roboh ketika banjir tahun lalu.Air mula naik ke paras betis dan Dewi beransur naik ke rumah anaknya yang terletak di kawasan yang lebih tinggi sedikit daripada gerainya.Ketika itu dirasakan ada yang tidak kena dengan paras air yang melimpah.“Saya jerit dekat cucu saya untuk selamatkan itik dan ayam di reban, kemudian saya naik tumpang rumah anak saya,” katanya kepada MalaysiaNow.Namun ketika masa semakin berlalu, air tidak surut malah “merangkak” naik ke rumah anaknya.Sedikit demi sedikit gerai kecil wanita itu tenggelam sepenuhnya.“Saya dan keluarga bergegas mencari kawasan perlindungan.“Kami ikut jalan ladang kelapa sawit di belakang rumah.“Keadaan masa itu memang menakutkan, kami hanya suluh jalan dengan lampu telefon bimbit.”Mereka sempat menginap di dewan berhampiran.Setelah air surut, mereka kembali ke rumah mereka namun gerai dan tempat berteduh Dewi rosak teruk.Memasuki dua bulan selepas tragedi itu, rumah dan gerai Dewi masih dalam keadaan menyedihkan.Kawasan yang dulu pernah menjadi kawasan tempat ternakan ayam.Bumbung yang ranap, barang yang bersepah serta sisa-sia lumpur masih mewarnai kawasan itu.Beberapa ratus meter dari kediaman Dewi, rumah milik V Thilagavathy, 42, hanyut dibawa air.Apa yang tinggal hanyalah tapak rumahnya.“Selepas kejadian, saya kembali untuk melihat tapak rumah. Ketika itu masih ada barangan seperti peti ais dan televisyen, namun keesokannya orang besi buruk datang dan ambil barangan itu,” katanya.Seperti ribuan mangsa banjir lain, Thilagavathy mengharapkan bantuan yang diumumkan namun seakan indah khabar dari rupa.“Saya mohon pinjaman RM10,000 tanpa faedah itu namun ditolak kerana saya tidak bekerja. Kemudian ada pegawai kerajaan menyuruh kami mencari tanah baru supaya rumah yang hilang itu boleh diganti.“Kami hendak cari tanah  di mana?” soal wanita itu.Sebagai rekod, tanah tapak bekas rumah Thilagavathy itu merupakan tanah rizab sungai.Dia dan suaminya yang bekerja sebagai pemandu lori turut menanam beberapa tanaman seperti durian dan kelapa sawit untuk mendapatkan sedikit wang tambahan.Perdana Menteri Ismail Sabri Yaakob semasa perutusan tahun baru mengumumkan beberapa pakej bantuan, antaranya bantuan tunai RM1,000, baucar barangan elektrik RM500, bantuan tunai RM5,000 untuk kerja-kerja pembaikan rumah.Thilagavathy menunjukkan pokok tumbang yang memenuhi kawasan yang dahulu menjadi tapak rumahnya.Rumah yang mengalami kerosakan serius akan dibaiki kerajaan sehingga RM15,000, manakala bagi rumah yang musnah, kerajaan akan membantu sehingga RM56,000 untuk setiap unit rumah baru.Dewi dan keluarga menerima RM1,000 daripada Ahli Dewan Undangan Negeri  Sabai, Kamache Doray Rajoo.Wang itu diharap dapat menampung keperluan sementara Dewi namun yang lebih penting ialah tempat berteduh dan gerainya.“Sebelum ini ada pihak kata nak baiki, namun sampai sekarang tak datang pun,” katanya.Bagi kedua-dua wanita itu, harapan seakan tipis untuk menerima bantuan-bantuan yang diumumkan.Ketika ini, mereka menumpang rumah anak masing-masing namun kedua-duanya tidak mahu tinggal di situ selamanya.Apa yang diharapkan hanyalah untuk rumah mereka dibina semula supaya dapat meneruskan kehidupan tanpa mengganggu sesiapa.


Kanada haramkan TikTok dalam semua peranti kerajaan

Kanada mengharamkan TikTok dalam semua peranti kerajaan atas sebab keselamatan, dan ia mungkin menandakan permulaan tindakan lanjut terhadap aplikasi itu, kata Perdana Menteri Justin Trudeau pada Isnin.
"Ini mungkin langkah pertama, mungkin satu-satunya langkah yang perlu kami ambil, dengan setiap tindakan yang kami buat bertujuan memastikan keselamatan warga Kanada," kata Trudeau kepada pemberita sejurus selepas larangan itu diumumkan, lapor Agensi Anadolu (AA).
"Kami memandang serius kebebasan bersuara, kebebasan warga Kanada mengikut kehendak mereka ketika dalam talian. Namun, kerajaan mempunyai prinsip yang sangat penting dalam perlindungan data, perlindungan keselamatan dan keselamatan warga Kanada yang akan sentiasa kami pertingkat," katanya.
Global Affairs Canada menghantar e-mel menasihati pekerjanya bahawa aplikasi platform perkongsian video itu kini diharamkan susulan semakan oleh ketua pegawai maklumat negara itu.
Larangan itu berkuat kuasa pada Selasa.
Kebimbangan terhadap aplikasi Tik Tok timbul apabila firma induk TikTok milik syarikat teknologi ByteDance Beijing, membenarkan kerajaan China mengakses maklumat peribadi pengguna TikTok.
Tindalkan itu diambil susulan siasatan ke atas TikTok yang diumumkan oleh kerajaan minggu lalu yang mendapati aplikasi itu menunjukkan tahap risiko terhadap privasi dan keselamatan yang tidak boleh diterima, kata Mona Fortier, presiden lembaga perbendaharaan dalam satu kenyataan.
Beliau berkata sehingga kini tiada bukti bahawa maklumat kerajaan telah dikompromi.
Tindakan oleh kerajaan Kanada itu selari dengan tindakan beberapa kerajaan lain. Suruhanjaya Eropah dan Majlis Eropah melarang aplikasi itu dan majoriti pekerja persekutuan Amerika Syarikat (AS) juga dilarang menggunakan aplikasi itu dalam telefon kerajaan.
Kongres AS sedang mengkaji undang-undang yang akan mengharamkan TikTok di seluruh negara.


Kerajaan pastikan penyelesaian menang-menang dalam isu doktor kontrak, kata Zahid

Kerajaan akan memastikan situasi menang-menang dicapai supaya tiada pihak yang berasa rugi atau tersingkir dalam penyelesaian isu perjawatan doktor kontrak, kata Timbalan Perdana Menteri Ahmad Zahid Hamidi.
Zahid yang juga pengerusi Jawatankuasa Peringkat Tertinggi bagi menyelesaikan isu itu berkata pihaknya akan membentangkannya perincian mengenai perkara berkenaan kepada Perdana Menteri Anwar Ibrahim dalam masa terdekat.
“Bagi kita, menyantuni doktor kontrak yang pada hemat saya harus dibela harus mengikut tatacara dan skim perkhidmatan kerajaan.
“Tidak ada masalah yang kita tidak boleh bincang dan selesaikan. Saya tahu masalah ini masalah lama tetapi saya yakin ianya boleh diselesaikan,” katanya kepada pemberita ketika ditemui di Majlis Santunan Kasih Ramadan 2023 di Projek Perumahan Rakyat Seri Semarak, di Kuala Lumpur hari ini.
Zahid yang juga menteri kemajuan desa dan wilayah berkata jawatankuasa khas itu yang melibatkan Kementerian Kesihatan, Jabatan Perkhidmatan Awam dan Suruhanjaya Perkhidmatan Awam membincangkan beberapa cadangan termasuk pemberian perjawatan tetap kepada doktor kontrak.
“Beberapa syarat skim baharu akan dibincangkan, jadi saya harap mereka (doktor kontrak) memberi peluang kepada saya yang diberi kepercayaan sebagai pengerusi jawatankuasa untuk menyelesaikannya,” katanya.
Sebelum ini, sekumpulan doktor kontrak dilaporkan akan melancarkan mogok di seluruh negara mulai esok sehingga Rabu ini sebagai memprotes isu perjawatan mereka yang masih tergantung.


Kes baru catat 10,710 jangkitan, 153 lagi korban Covid-19 direkod

Malaysia merekodkan kes baru sebanyak 10,710 menjadikan kes keseluruhan Covid-19 meningkat sebanyak 916,561.Selangor kekal mencatat kes harian tertinggi sebanyak 4,828 disusuli Kuala Lumpur (945), Johor (808), Negeri Sembilan (771), Kedah (696), Sabah (666), Perak (407), Pahang (369), Penang (295), Melaka (289), Sarawak (261), Kelantan (146) and Terengganu (123).Hanya Perlis (5) sahaja yang mencatatkan kes satu digit hari ini.Negara juga mencatat sebanyak 5,778 kes sembuh menjadikan jumlah keseluruhan kes sembuh meningkat kepada 784,949.Kes aktif dengan kebolehjangkitan pula kini berjumlah 124,593.Dalam pada itu, 909 pesakit ditempatkan di unit rawatan rapi (ICU) termasuk 445 orang memerlukan bantuan alat pernafasan.Malaysia turut mencatat 153 lagi korban akibat Covid-19, menjadikan jumlah mangsa yang maut meningkat kepada 7,019.


Aktivis ingatkan ‘pandemik’ keganasan berdasarkan gender makin meningkat

Aktivis hak wanita menggesa langkah proaktif diambil bagi membendung keganasan berdasarkan gender selepas kes meningkat sejak pandemik Covid-19 diumumkan tahun lalu.NGO All Women’s Action Society (Awam) berkata bahawa beberapa laporan mengenai keganasan terhadap wanita meningkat kepada 261 orang pada 2020: 159 laporan gangguan seksual, sementara 81 laporan mengenai keganasan rumah tangga dan 21 berkait perbuatan rogol.Angka-angka tersebut menunjukkan peningkatan ketara dari 2019, di mana 33 kes keganasan rumah tangga, 16 gangguan seksual dan tiga kes rogol dilaporkan.Jurucakap kumpulan itu, Tan Chia Ee berkata salah satu faktor peningkatan kes adalah keadaan ekonomi akibat wabak Covid-19.“(Masalah) ekonomi dan tiada kerja menjadi sebab signifikan stres meningkat sehingga menyebabkan keganasan turut meningkat,” katanya kepada MalaysiaNow.Trend meningkat dalam keganasan rumah tangga diburukkan lagi dengan beberapa sekatan pergerakan susulan pelaksanaan beberapa tahap perintah kawalan pergerakan (PKP).Menurut Tan lagi, hal ini menyebabkan ramai yang terkurung dalam ruang yang sama dengan si pelaku perbuatan ganas itu.Pengarah Pusat Penyelidikan Wanita dan Gender Universiti Sains Malaysia Noraida Endut turut bersetuju dan menambah bahawa jumlah kes sebenar yang berlaku semasa PKP mungkin tidak dilaporkan kerana mangsa tidak boleh meninggalkan rumah mereka untuk membuat aduan.“PKP bermaksud mangsa perlu tinggal serumah dengan pelakunya untuk jangka masa yang panjang, inilah yang kemudian meningkatkan kemungkinan berlakunya kekerasan,” katanya.“Pelaksanaan PKP juga bermakna sukar bagi mangsa untuk dapatkan pertolongan.”Noraida juga turut melahirkan kebimbangannya mengenai trend keganasan berdasarkan gender dalam talian yang menurutnya boleh memberi kesan yang besar kepada mangsa sama seperti penderaan fizikal kerana pelaku mungkin tidak mendedahkan namanya ketika melakukan tindakan tersebut, dengan anggapan mereka selamat dari pihak berkuasa.“Sebagai contoh, jika seorang wanita menyatakan pendapat di media sosial yang dilihat berbeza dari norma sosial, dia mungkin mendapat ancaman rogol atau serangan seksual,” katanya.Kes-kes yang meningkat itu disifatkan sebagai “pandemik senyap”. Tan berkata pendekatan holistik mesti diambil bagi menanganinya di samping turut menambah bahawa keganasan berdasarkan gender adalah masalah sistematik.Tan memberitahu MalaysiaNow bahawa satu kes di Johor melibatkan seorang wanita yang diserang secara seksual telah ke balai polis untuk membuat laporan namun diberitahu bahawa dia diperkosa kerana tidak melawan si pelaku. Mangsa juga kemudian menerima ancaman lanjut dari si pelaku.Tan menambah apa yang berlaku itu menunjukkan kurangnya kesedaran dari pihak berkuasa yang akan memberi impak jangka masa panjang terhadap mangsa.“Kita perlu perbaiki sensitiviti polis dalam menguruskan kes-kes melibatkan keganasan berdasarkan gender bagi mengurangkan trauma mangsa,” katanya.Tambahnya lagi, masyarakat juga perlu didedahkan dan ditingkatkan kesedaran mereka berhubung impak buruk keganasan berdasarkan gender.Beliau mencadangkan orang ramai didedahkan dengan kemahiran-kemahiran bagaimana menanggapi kes keganasan itu sebagai responden pertama supaya mereka dapat menawarkan sokongan kepada mangsa ketika tahap awal kejadian ganas itu berlaku.“Masyarakat selalunya adalah pihak pertama mangsa mendapatkan sokongan,” katanya.“Hal ini boleh dilakukan dalam peringkat komuniti di mana kesedaran turut ditingkatkan bagi rasa kebersamaan dengan mangsa.


PAS tolak ‘jajaran baru’, runding kerusi hanya dengan PN

Presiden PAS, Abdul Hadi Awang berkata setakat ini parti Islam itu hanya merundingkan pembahagian kerusi bersama Bersatu kerana Umno sedang menghadapi masalah dalaman ketika ini.Ketika ditanya selepas kuliah mingguannya di Masjid Rusila, Terengganu, Hadi berkata perbincangan mengenai pembahagian kerusi akan tertakluk kepada bagaimana Umno menyelesaikan masalah dalamannya.“Kerana ada jawatankuasa yang dah dibentuk, tapi dia berubah (pendirian).“Oleh kerana Umno bermasalah, kita selesaikan dengan bersatu,” kata Hadi.Hadi berkata, PAS akan sentiasa memerhatikan perkembangan semasa mengenai hubungan politiknya dengan Umno susulan parti itu menolak kerjasama PAS-Bersatu di Terengganu.“Kita akan tengok perkembangan selanjutnya. Kerana dalam Umno sekali pun tidak sekata.“Masalah pimpinan Umno tak ikut hal merekalah. Kita nak menyatukan orang Melayu. Bukan Umno dan PAS saja Melayu,” katanya.Ogos tahun lalu, Presiden Bersatu, Muhyiddin Yassin memaklumkan Majlis Tertinggi Bersatu membuat keputusan bersetuju untuk menyertai Muafakat Nasional (MN) yang dianggotai PAS dan Umno.Cadangan untuk menjadikan MN sebagai gabungan rasmi yang didaftarkan dengan RoS sebelum ini diputuskan oleh biro politik Umno, dalam usaha mempersiapkan parti itu mendepani pilihan raya umum akan datang.MN sebelum ini dirancang sebagai organisasi rasmi politik membolehkan tiga parti yang menerajui kerajaan ketika ini, Umno, Bersatu dan PAS mewakili gabungan parti masing-masing dalam membuat keputusan penting termasuk soal agihan kerusi dan jawatan dalam kerajaan.


Elak guna gambar ‘poster boy’, strategi menang PRU15?

Sudah menjadi lumrah bagi parti politik meletakkan gambar pengerusi gabungan masing-masing dalam poster calon dalam setiap kempen pilihan raya, memberikan gambaran pemimpin gabungan akan menjadi perdana menteri jika partinya memenangi pilihan raya umum.
Namun begitu, tinjauan MalaysiaNow menjelang Pilihan Raya Umum Ke-15, mendapati kebanyakan gabungan utama politik termasuk Pakatan Harapan (PH), Perikatan Nasional (PN), dan Barisan Nasional (BN), tidak begitu aktif menggunakan wajah "poster boy" masing-masing.
Walaupun PH dilihat masih memaparkan gambar Anwar Ibrahim sementara PN menggunakan gambar Muhyiddin Yassin di beberapa kawasan, penggunaan poster boy tidak begitu meriah seperti yang disaksikan pada beberapa pilihan raya di peringkat negeri sebelum ini.
Penganalisis politik dari Institut Hal Ehwal Antarabangsa Singapura Oh Ei Sun, berkata pendekatan baru ini mungkin dilaksanakan atas sebab tersendiri di mana setiap parti mempunyai alasan berbeza.
Beliau memberikan contohnya BN, mengatakan jika gabungan itu meletakkan muka Zahid bersama calon dalam poster mungkin akan mendorong kepada "pembunuhan undi" dan boleh menyebabkan pengundi beralih ke parti lain.
"Sekiranya calon Umno itu muda, berkarisma dan membawa imej pembaharuan, sudah tentu dia tidak mahu dikaitkan dengan Zahid," katanya kepada MalaysiaNow.
BN menghadapi polemik dalaman apabila terdapat beberapa pihak yang mendakwa Zahid akan dipilih sebagai perdana menteri berbanding Ismail Sabri Yaakob.
Zahid bagaimanapun menafikannya, mengatakan Ismail akan kekal menjadi calon perdana menteri dan “poster boy” BN selepas keputusan itu dicapai dalam Majlis Tertinggi Umno memutuskan.
Selain itu, Zahid turut dikenali sebagai pemimpin kluster mahkamah Umno di mana beliau yang merupakan presiden Umno dan pengerusi BN kini dalam proses bela diri atas 47 pertuduhan membabitkan kes pecah amanah, rasuah dan pengubahan wang haram berkaitan dana Yayasan Akalbudi.
Selain itu, Oh berpandangan, keputusan untuk tidak meletakkan muka pengerusi atau presiden parti dalam poster juga adalah antara inisiatif parti politik untuk memikat undi daripada golongan muda yang dikatakan tidak mempunyai sifat "kesetiaan" terhadap mana-mana parti.
Golongan ini terutamanya daripada kelompok usia 18 hingga 20 tahun, disifatkan sebagai "wild card" apabila penganalisis dan pemerhati politik sukar untuk meramalkan keputusan yang bakal dibuat oleh mereka.
Kelompok ini dikatakan lebih tertumpu kepada calon yang diketengahkan parti dan akan membuat keputusan mengikut tawaran yang menepati cita rasa mereka.
"Pengundi muda akan menilai kelayakan dan keupayaan calon berbanding prestasi parti," katanya.
"Mereka tidak mempunyai kesetiaan terhadap mana-mana parti politik."
Dalam pada itu, tinjauan ke bilik gerakan utama (BGU) parti-parti politik mendapati mereka mempunyai alasan tersendiri mengapa poster yang dipaparkan tidak meletakkan wajah pemimpin utama parti.
Di bilik gerakan PN di Sepang, petugas memandang serius pengundi 18 tahun berkemungkinan tidak mengenal logo parti tersebut apabila pergi mengundi.
"Mereka mungkin kenal Muhyiddin Yassin tapi tak cam logo. Lebih baik kita banyakkan bendera dan poster yang tunjukkan logo parti. Itu strategi mudah nak tarik undi mereka yang mengundi kali pertama," katanya kepada MalaysiaNow.
Sementara itu, salah sebuah bilik gerakan BN di Ampang menggunakan alasan muka calon lebih penting berbanding pemimpin utama gabungan itu.
Kamal, seorang petugas bilik gerakan BN berkata mereka memerlukan kebenaran dari peringkat pusat sekiranya mahu menggunakan wajah presiden atau pengerusi parti dalam mencetak bahan kempen.
"Lebih cepat dan mudah guna logo BN sahaja sebab tak perlu tunggu kebenaran daripada sana."
Bagaimanapun, Oh berkata masih ada parti yang meletakkan gambar presiden mereka dalam poster kempen iaitu Warisan di Sabah.
Jelasnya, parti itu mungkin menggunakan strategi sama memandangkan presidennya Shafie Apdal masih popular dalam kalangan rakyat Sabah.
"Jadi ia bergantung kepada setiap parti sama ada nak letakkan gambar presiden atau tidak.
"Tetapi memang kita dapat lihat penggunaan strategi yang diguna pakai pilihan raya tahun-tahun lalu tidak begitu meriah kali ini," tambah beliau.


Kabinet baru bakal angkat sumpah jawatan sehari sebelum Hari Kebangsaan

Perdana Menteri Ismail Sabri Yaakob akan mengumumkan pembentukan Kabinet kerajaan baru pada pukul 11 pagi esok dan majlis mengangkat sumpah jawatan menteri dan timbalan menteri akan dilaksanakan pada 30 Ogos.Terdahulu, Ismail dijangka akan mengumumkan barisan Kabinet hari ini sejurus sesi mengadap Agong di Istana Abdulaziz di Kuantan hari ini.Ketika mengadap, beliau menyembah maklum senarai barisan Kabinet hari ini kepada Sultan Abdullah.Bagaimanapun Pejabat Perdana Menteri (PMO) berkata sebarang pengumuman Kabinet tidak akan diadakan hari ini.Ismail mengangkat sumpah jawatannya pada 21 Ogos lalu mengambil alih jawatan tersebut dari Muhyiddin Yassin yang digulingkan selepas sekumpulan ahli Parlimen Umno yang bersekutu dengan Presiden Umno Ahmad Zahid Hamidi dan bekas perdana menteri Najib Razak menarik sokongan terhadap Muhyiddin, menyebabkan beliau kehilangan majoriti rapuh dimilikinya.Kini tumpuan dihalakan kepada siapakah yang akan menduduki jawatan timbalan perdana menteri dan menteri kewangan.Spekulasi turut timbul sama ada beliau akan mengekalkan menteri-menteri dalam Kabinet sebelum ini.


7 kes varian Afrika Selatan dikesan di Kuching

Beberapa orang pakar di Universiti Malaysia Sarawak hari ini mengesahkan tujuh kes varian Covid-19 Afrika Selatan di Kuching.Pengarah Institut Kesihatan dan Perubatan Komuniti (IHCM) Dr David Perera berkata kesemua kes tersebut dikesan melalui pantauan survelan genomik.“Hari ini, kami ingin mengesahkan pengesanan tujuh kes varian Afrika Selatan yang disenarai dalam kebimbangan varian (VOC), iaitu varian B.1.351, di daerah Kuching.“Kes terawal yang dijujuk didapati positif melalui RT-PCR pada 26 April dan kes positif terbaru dicatat pada 6 Mei,” katanya dalam satu kenyataan hari ini.Beliau berkata kes-kes tambahan P3 atau varian Filipina turut dikesan di Sibu dan Samarahan.“Varian P3 ini dikenali dengan mutasi berganda: utasi E484K yang dikongsi dengan varian B.1.351 Afrika Selatan dan mutasi N501Y yang dikongsi dengan varian B.1.1.7 UK,” katanya dan menambah mutasi-mutasi tersebut turut dikaitkan dengan kadar kebolehjangkitan lebih tinggi.Beliau turut berkata varian Covid-19 di kluster Pasai yang memiliki mutasi gen serupa dengan varian UK kini beredar di seluruh negeri itu.Beliau menggesa orang awam untuk sentiasa berjaga-jaga dan mematuhi semua prosedur operasi standard (SOP) selain segera mendaftaran diri untuk vaksinasi.“Kami mengesan varian B.1.530 yang muncul dominan di Miri, dan ia turut dikesan di Kuching.“Dengan penemuan-penemuan baru varian SARS-COV-2 yang menular di Sarawak, kami menggesa orang ramai terus mematuhi SOP dan garis panduan kerajaan terutama pemakaian pelitup muka, sentiasa membersihkan tangan dan menjaga penjarakan fizikal, selain itu mendaftarkan diri dalam prigram vaksinasi demi mencapai tahap imuniti kelompok.”


Mampukah populariti Muhyiddin sekat pengaruh Umno di Johor?

Pilihan Raya Negeri (PRN) Johor yang bakal berlangsung bulan depan bakal menguji apakah populariti bekas perdana menteri Muhyiddin Yassin mampu menyekat pengaruh Umno di negeri tersebut, kata penganalisis.Johor yang merupakan negeri kelahiran Umno merupakan kubu kuat Barisan Nasional (BN) sejak awal sehinggalah dikalahkan oleh Pakatan Harapan (PH) pada pilihan raya umum 2018.Pada ketika itu, Bersatu pimpinan Muhyiddin merupakan anggota PH yang dipengerusikan oleh Dr Mahathir Mohamad.Selain berasal dari Johor, Muhyiddin yang juga pengerusi Perikatan Nasional (PN) merupakan bekas menteri besar negeri itu dari 1986 hingga 1995.Penganalisis politik, Mazlan Ali dari Universiti Teknologi Malaysia (UTM) berkata, Muhyiddin masih berpengaruh di kawasan seperti Muar, Batu Pahat dan Segamat.“Meskipun tanpa Dr Mahathir Mohamad, Muhyiddin masih mampu mengekalkan pengaruhnya dalam kalangan orang Melayu di Johor,” katanya kepada MalaysiaNow.Mazlan merujuk kepada perpecahan Bersatu yang menyebabkan Mahathir menubuhkan Pejuang yang turut bertanding pada PRN Johor kali ini.Justeru, katanya, logik PRN Melaka tidak terpakai 100% untuk PRN Johor.Menurut Mazlan, polisi Muhyiddin semasa memerangi Covid-19 ketika menjadi perdana menteri pada 2020 menjadikannya lebih popular berbanding pemimpin-pemimpin lain.“Pengundi melihat Muhyiddin tidak mempunyai isu. Semasa menjadi perdana menteri, banyak perkara dia selesaikan, terutama dari segi kebajikan.“Muhyiddin juga membawa konsep perpaduan ummah, memandangkan beliau berada bersama PAS dalam PN. Umno pula dilihat seperti tidak mahu bersama dengan perpaduan ummah,” katanya.Mazlan menjangkakan Muhyiddin mampu menarik undi kepada PN di kawasan-kawasan Felda di Johor.Antara kerusi Dewan Undangan Negeri (DUN) di Johor yang mempunyai kawasan Felda termasuk Bukit Permai, Bukit Batu, Pasir Raja, Pantai, Endau, Tenggaroh, Kahang, Paloh, Sedili, Tanjung Surat, Penawar, Johor Lama, Puteri Wangsa, Layang Layang, Bukit Kepong, Pemanis, Kemelah, Buluh Kasap, Tenang dan Gambir.Anwar gagal pikat MelayuMenurut Mazlan, Presiden PKR Anwar Ibrahim kekal menjadi pemimpin yang masih gagal memikat hati pengundi Melayu.Di kawasan timur Johor seperti Mersing, Umno masih mengekalkan pengaruhnya yang kuat manakala kawasan bandar cenderung untuk memilih pembangkang.PRN Johor kali ini dijangka lebih “meriah” daripada PRN Melaka dengan kemasukan parti Muda yang julung kali bertanding pada pilihan raya, selain Warisan yang meluaskan sayap ke Semenanjung.Bagaimanapun, penganalisis politik Universiti Sains Malaysia, Ahmad Fauzi Abdul Hamid berkata, memberi amaran agar PN tidak terlalu bergantung kepada Muhyiddin semata-mata.Ini kerana ahli Parlimen Pagoh itu lebih dikaitkan dengan jenama PN berbanding pentadbiran negeri Johor.“Saya fikir strategi PN ini akan makan diri balik di Johor. Ini kerana segmen yang terdahulu menyokong PN menerusi BN sudah berpatah balik untuk menyokong BN selepas perpecahan Umno dan Bersatu semakin jelas.“Ini kerana Bersatu tidak mempunyai sokongan akar umbi yang kuat, tidak seperti Umno atau PAS yang sudahpun mempunyai sokongan akar umbi daripada kelompok tertentu,” katanya kepada MalaysiaNow.Pada PRN kali ini, Muhyiddin tidak mempertahankan kerusi DUN Gambir kerana ingin memberi jalan kepada tokoh-tokoh lain di Johor.Menurut Mazlan, pengundi PRN Johor kali ini akan melihat faktor gabungan politik dan calon.“Parti-parti kecil memang tiada peluang, kerana PRN akan tertumpu kepada tiga gabungan besar iaitu BN, PN dan PH.“Dari segi calon, rakyat Johor cenderung memilih calon muda yang boleh buat kerja. Mereka tidak mahu calon yang nampak macam sakit atau tidak cergas,” katanya.PRN Johor diadakan susulan pembubaran DUN Johor bulan lepas.Alasan yang diberikan kerajaan negeri ialah pengurangan majoriti satu kerusi menyukar pentadbiran.Ia selepas kematian bekas menteri besar daripada Bersatu, Osman Sapian yang juga Adun Kempas.


Sorry.


Pakar ekonomi jelaskan bagaimana Bajet 2023 boleh membantu melawan kemelesetan

Kemelesetan ekonomi global yang dijangka melanda dunia pada tahun depan, sementara ekonomi negara yang masih dalam fasa pemulihan selepas pandemik Covid-19, bakal mempengaruhi Bajet 2023 yang akan dibentangkan di Dewan Rakyat minggu ini.
Dalam pada itu, dolar Amerika Syarikat (AS) pula kini berada pada tahap terkuat dalam dua dekad.
Peningkatan dolar AS kemudiannya disusuli dengan penurunan nilai mata wang lain termasuk pound United Kingdom (UK), yuan dan ringgit, yang mana import barangan seperti makanan dan bahan mentah menjadi mahal untuk negara-negara tersebut.
Kadar faedah yang meningkat juga menyaksikan peminjam di negara seperti AS dan UK berdepan kesukaran membayar semula hutang dan komitmen mereka.
Ia mungkin mengakibatkan kesan yang sama di Malaysia ekoran peningkatan kadar dasar semalaman (OPR) yang dijangka akan dinaikkan lagi dalam masa terdekat.
Pembentangan Bajet 2023 yang ditunggu pada Jumaat pastinya perlu mempunyai pakej-pakej yang ampuh dalam mendepani cabaran ekonomi tahun depan.
Pakar ekonomi dari Malaysia University of Science and Technology, Geoffrey Williams berkata kerajaan perlu mengekalkan belanjawan yang bersaiz kecil, selepas beberapa siri bantuan khas Covid-19.
"Penjimatan itu boleh diberikan semula kepada rakyat untuk membenarkan mereka berbelanja wang mereka mengikut cara masing-masing, berbanding dibelanjakan oleh kerajaan.
"Ini meletakkan wang secara langsung ke dalam tangan pengguna dan perniagaan , membantu orang ramai mengekalkan perbelanjaan, menaikkan keuntungan perniagaan terutama perusahaan kecil dan sederhana, serta membolehkan lebih banyak pelaburan swasta untuk pertumbuhan ekonomi," katanya kepada MalaysiaNow.
Beliau menggesa kerajaan mengelakkan belanjawan populis yang boleh mengganggu pasaran, seperti mana yang berlaku di UK.
Belanjawan yang populis bakal melemahkan kedudukan ringgit dan memberi tekanan terhadap kadar faedah.
Namun bagi Ahmed Razman Abdul Latiff daripada Putra Business School, Universiti Putra Malaysia, kerajaan dijangka membentangkan belanjawan terbesar dalam sejarah.
Ini kerana belanjawan tersebut akan menjadi yang terakhir menyusul pembubaran Parlimen.
Katanya, fokus perlu diberikan kepada individu, isi rumah dan perniagaan melalui pelbagai insentif berimpak tinggi.
"Peruntukan yang lebih besar boleh membantu menjana ekonomi dengan lebih rancak tapi pada masa yang sama mengawal kenaikan kadar inflasi kerana jika ianya tidak dikawal, kadar OPR akan naik dan juga pinjaman tidak berbayar (NPL).
"Untuk mengawal kenaikan kadar inflasi, kerajaan persekutuan harus meneruskan subsidi pukal untuk memastikan harga barangan dan perkhidmatan asas tidak meningkat," tambahnya.
Bajet 2022 yang dibentang tahun lalu merupakan belanjawan terbesar dalam sejarah dengan peruntukan sebanyak RM332.1 bilion.
Bagi Williams, memastikan kadar faedah pada kadar 2.5 hingga 3% menjadi kunci dalam memastikan tiada tekanan daripada dasar monetari susulan polisi fiskal yang berlebihan (excessive fiscal stance).
Williams berkata, melangkaui “goodies” bersempena pilihan raya, reformasi struktural perlu dilakukan termasuk menamatkan subsidi berdasarkan produk, jenama atau syarikat tertentu yang menjadi punca kos transaksi tinggi dan korupsi.
Ini termasuk memperkenalkan skim pemindahan tunai atau “universtal basic income” menerusi reformasi skim-skim bantuan dan sistem cukai yang boleh dijadikan pembayaran tetap setiap bulan untuk kumpulan berpendapatan rendah.
"Ini mampu menggantikan pembayaran kebajikan sedia ada yang kompleks dengan sistem tunggal. Tuntasnya, kita wajar mengelakkan bayaran tunai berdasarkan projek dan fokus kepada pemberian tunai yang lebih meluas," katanya.
Katanya, sistem duti dan cukai wajar distruktur semula secara menyeluruh, sekali gus menamatkan perdebatan berhubung cukai barangan dan perkhidmatan (GST) atau cukai jualan dan perkhidmatan (SST).
Razman pula berkata, kerajaan boleh menawarkan kaedah pemilikan rumah yang tidak melalui pembiayaan bank semata-mata, tetapi menerusi kaedah “council home” yang menggabungkan bayaran sewa dan pembelian dalam satu pembayaran.
"Kerajaan boleh hadir dengan belanjawan yang benar-benar mendepani isu-isu ekonomi dan bukan semata-mata bajet populis apabila setiap inisiatif yang dicadangkan harus memberi impak positif yang ketara kepada penerimanya.
"Antara inisiatif yang terbukti berkesan ialah insentif kepada majikan untuk menambah pekerjanya, Bantuan Keluarga Malaysia, penjana kerjaya serta pembiayaan kewangan kepada PKS," katanya.


Pengunjung ramai tetapi peniaga bazar Ramadan mengeluh kerugian

Azmi dan ibu mertuanya, Makcik Maimon teruja untuk berniaga di bazar Ramadan sempena sebulan berpuasa sejak Januari tahun ini.
Mereka berdua duduk berbincang tentang menu-menu yang ingin dijual, membuat kiraan tentang modal jualan dan mencari pembantu di gerai yang akan dibuka.
Selain itu, isteri Azmi akan memfokuskan kepada urusan rumah tangga sepanjang proses persediaan sebelum dan semasa jual beli.
Tahun ini, Azmi berjaya mendapatkan tapak niaga di bazar Presint 14, Putrajaya bagi kali keempat dengan kali terakhir meniaga pada tahun 2021.
Dia dan ibu mertuanya sudah menjual nasi tomato, nasi beriani Johor dan soto sejak lebih 20 tahun lalu di pasar-pasar malam.
Menurutnya, bazar Ramadan memang menjadi acara paling ditunggu-tunggu oleh mereka pada setiap tahun kerana jual beli makanan dalam tempoh satu bulan penuh.
"Tapi tahun ni, masuk hari kedua puasa saya dah tawarkan kepada sesiapa yang mahu sewa bersama tapak bazar saya.
"Saya rugi banyak dan tak mampu nak tampung rugi lagi. Lebih baik kongsi rezeki dengan sesiapa yang nak berjual tapi tak ada kekosongan tapak (jualan)," katanya kepada MalaysiaNow sewaktu tinjauan ke bazar tersebut pada Isnin.
Menurut Azmi, dia dan ibu mertuanya menanggung kerugian kira-kira RM300 sehari kerana makanan yang tidak habis dijual.
Lebih menyedihkan, makanan yang dihasilkan tidak boleh dijual semula pada keesokan harinya.
Mereka akhirnya menyumbang makanan-makanan yang tidak habis dijual kepada golongan yang memerlukan ataupun diserahkan kepada kumpulan sukarelawan di bazar yang akan menghantar makanan itu ke lokasi tertentu.
Tinjauan MalaysiaNow di beberapa tapak bazar Ramadan di sekitar Lembah Klang mendapati kunjungan pembeli tidak putus seawal pukul 4 petang.
Di Presint 14, keadaan pengunjung menjadi amat sesak selepas tamat waktu pejabat-pejabat kementerian sekitar 4.30 petang.
Sebuah tapak bazar di Seri Kembangan dan Subang Jaya, Selangor juga meriah sehingga sukar untuk mendapatkan ruang parkir kenderaan.
Bagaimanapun, para peniaga yang ditemui MalaysiaNow berkata, bilangan pengunjung yang berpusu-pusu ke tapak bazar tidak membantu dalam hasil jualan mereka.
Bercakap kepada MalaysiaNow, peniaga air buah, Rahimi berkata mereka yang datang sudah mempunyai senarai makanan yang ingin dibeli terutamanya kuih-muih atau lauk pauk yang sudah siap dimasak.
Atas sebab itu, katanya, tidak menghairankan apabila kedai yang menjual aneka kuih boleh menghabiskan jualan seawal jam 5 petang.
"Lepas tu, kedai makanan macam martabak, roti john dan makanan bergoreng dapat sambutan.
“Sebab murah dan boleh makan ramai."
Pemerhatiannya sejak beberapa tahun lalu selepas pandemik mendapati tidak ramai pengunjung yang datang ke bazar untuk memperuntukkan wang yang banyak.
"Paling maksimum dalam RM10 hingga RM20 bagi mereka yang berkeluarga.
"Bajet sebanyak tu memang boleh dapat roti john atau martabak dan kuih-muih."
Berbeza dengan pelanggan bujang, mereka kebiasaannya datang membeli menu yang sama seperti set nasi, air dan kuih.
"Jarang la nampak orang bujang belanja sakan di bazar. Kalau banyak pun mungkin dibungkus untuk makan sahur sekali," katanya.
Mana ‘Menu Rahmah’?
Berbalik kepada Azmi dan ibu mertuanya, disebabkan amaran pihak kerajaan dan berkuasa supaya peniaga tidak meletakkan harga yang tinggi pada jualan menyebabkan keadaannya tersepit.
Oleh itu, bermula pada Isnin mereka hanya menjual nasi tomato yang disifatkan sebagai rendah modal dan mudah dimasak.
Menu jualan tradisi mereka sejak dua dekad lalu iaitu nasi beriani dan soto.
Katanya, modal untuk menyediakan kedua-dua menu itu amat tinggi dan apabila tidak habis dijual ianya akan mengganggu aliran kewangan perniagaan mereka yang perlu bertahan untuk tempoh tiga minggu lagi.
"Pelanggan datang beli lauk kambing sahaja dah cecah RM20. Kalau nak tambah ayam dalam RM8 hingga RM10 ikut saiz.
"Mahal. Mereka rasa lebih baik masak sendiri. Saya tak salahkan mereka, mereka betul.
"Tapi modal saya tinggi, takkan saya nak jual harga murah? Lebih baik saya buat kenduri ajak orang makan," katanya.
Peniaga makanan bergoreng di sebelah tapak Azmi setuju dengan kenyataan itu.
Memperkenalkan diri sebagai Nur Syamila, dia berkata pelanggan yang rajin memasak di rumah tidak akan mencari "menu Rahmah" di bazar Ramadan kerana maklum tentang harga barangan yang serba serbi mahal.
"Mereka tak tanya, mana Menu Rahmah kepada peniaga sebab mereka tahu sukar nak dapatkan set nasi dengan harga yang rendah.
"Cubalah juga tanya, mana tahu ada gerai jual makanan ringan yang buat menu serendah RM5 tapi bukan makanan berat seperti nasi."
Menurut Syamila lagi, disebabkan modal yang tinggi dan harga tapak sewaan meningkat tidak pelik mengapa ramai peniaga mula menjauhkan diri daripada bazar Ramadan.
"Sama ada mereka buka sendiri tapak di kawasan tertentu atau ambil pesanan secara dalam talian."


Tindakan radikal segelintir umat Islam cetus sentimen Islamofobia, kata Dr Mahathir

Tindakan radikal segelintir umat Islam seperti melakukan keganasan yang menyimpang daripada ajaran Islam sebenar menjadi antara penyumbang kepada sentimen Islamofobia di seluruh dunia.
Yang Dipertua Pertubuhan Kebajikan Islam Malaysia (Perkim) Dr Mahathir Mohamad berkata sesetengah umat Islam sudah menyimpang daripada ajaran Islam sehingga membawa imej dan persepsi negatif kepada agama.
Bekas perdana menteri itu berkata ia berpunca daripada sifat individu berkenaan melakukan sesuatu dengan tidak berlandaskan syariat Islam.
“Ada yang lari daripada agama, buat benda-benda yang tak disuruh agama, lakukan keganasan, ini bukan cara kita, bukan ajaran Islam.
“Malah ada juga kes umat Islam itu sendiri berpecah-pecah, di satu tempat ada terbahagi dua, ini tidak patuh pada ajaran agama,” katanya ketika ditemui pemberita selepas merasmikan Persidangan Dakwah Kebangsaan anjuran Perkim di Masjid Wilayah Persekutuan di Kuala Lumpur hari ini.
Dr Mahathir berkata pada asasnya, Islam merupakan agama keamanan serta mengalakkan umatnya agar cintakan kedamaian.
“Sebab itu setiap kali kita jumpa orang pun, kita ucapkan ‘peace be upon you’ (Assalamualaikum/selamat sejahtera ke atas kamu), ini cara kita yang sebetulnya, kita tidak boleh lari,” katanya.
Beliau berkata umat Islam perlu menonjolkan diri sebagai golongan yang bertamadun selain menghormati kepercayaan orang lain.
“Jangan kita. Itu contoh tidak menghormati kepercayaan orang lain (tindakan bakar Al Quran oleh ahli politik di Sweden) dan tindakan golongan yang tidak bertamadun malah sengaja mahu bermusuh,” katanya.


Mengapa golongan muda sering bertukar kerja?

Di usia 27 tahun, Azimah Awliya Ali sudah mempunyai empat pengalaman kerja yang berbeza dengan kerja pertama sewaktu tahun akhir pengajiannya di universiti pada tahun 2016.
Ketika itu, dia bekerja sebagai pembantu tadbir bahagian urusan data pelanggan di sebuah hospital swasta.
Selepas mendapat ijazah dalam jurusan sains komputer, Azimah beralih menjadi ejen jualan rumah di Johor Bahru.
Setahun sembilan bulan selepas itu, dia berpindah ke Shah Alam, Selangor untuk menjadi jurujual di sebuah butik telekung terkemuka di Malaysia.
Di situ dia bekerja sehingga dinaikkan pangkat sebagai penyelia dan kemudiannya pembantu peribadi majikan.
Pada tahun 2020 sebelum pandemik Covid-19, Azimah bertukar kerjaya sebagai perunding takaful dan insurans di sebuah syarikat swasta di Bangi.
Kini di usia 29 tahun, dia tidak lagi mengamalkan pertukaran kerja kerana berjaya mendapat tempat dalam perkhidmatan kerajaan di bawah Suruhanjaya Perkhidmatan Awam (SPA) di Putrajaya pada Mac lalu.
Azimah berkata berpindah tempat kerja berkali-kali sebelum mendapat kerja tetap amat membantunya menyediakan profil kerjaya yang baik.
Ini memandangkan, pengalaman kerja yang berbeza boleh memberi peluang kepadanya menunjukkan kebolehan yang pelbagai kepada majikan.
"Saya pernah dipanggil sebagai tiada pendirian dan bermasalah oleh orang sekeliling kerana bertukar kerja.
"Tapi dengan cara ini juga saya mampu raih pendapatan yang stabil dalam tempoh yang amat singkat," katanya kepada MalaysiaNow.
Menurut Azimah, kadar gaji yang diterimanya pada kerja pertama hingga keempat adalah antara RM2100 hingga RM6500 sebelum memasuki perkhidmatan awam.
Meskipun gaji yang diterima selepas menyertai SPA sedikit rendah, dia berasa selesa kerana hasil perpindahan kerja sebelum ini membolehkannya menyimpan wang.
"Sekarang saya cuma fokus kerja baru dan tak risau lagi tentang simpanan.
“Saya hanya perlu sambung sahaja menabung bulanan."
Bertukar-tukar pekerjaan dalam tempoh singkat dilihat menjadi satu trend dan kebiasaan terutamanya bagi mereka dalam generasi muda.
Meskipun masih tiada statistik terperinci mengenai trend ini, beberapa majikan yang bercakap kepada MalaysiaNow mengesahkan mereka sudah berdepan dengan situasi tersebut sejak empat tahun lalu.
Seorang pengurus di sebuah syarikat pemasaran dan pengiklanan di Ampang, Syafiq Amil berkata dia mula bimbang setiap kali menyusun temuduga untuk pekerja baru.
Katanya, sejak tahun 2017 dia sudah menemuduga lebih 10 orang calon untuk jawatan yang sama kerana mereka tidak kekal bekerja lebih daripada 18 bulan.
Menurutnya, alasan yang diberikan oleh bekas-bekas pekerja adalah mereka hanya mahu mendapatkan pengalaman dalam bidang pemasaran sebelum mencuba nasib dalam kerjaya lain.
"Ini memenatkan saya dan bahagian sumber manusia kerana banyak proses yang perlu dibuat setiap kali mengambil pekerja baru. Bukan semata-mata temuduga.
"Kita perlu siapkan akaun baru, kelengkapan baru dan rekod baru dalam sistem untuk mereka yang baru mula berkerja. Semuanya perlukan kos dan tenaga.
“Tapi mereka duduk di sini tak sampai setahun," katanya kepada MalaysiaNow.
Sehingga kini, dia masih menerima pekerja yang bertukar-tukar pekerjaan terutamanya melibatkan mereka dalam usia 20-an.
Kata Syafiq, kadang kala para majikan juga sukar menolak dan bersimpati kepada mereka yang muda untuk menceburi minat yang diimpikan.
Atas sebab itu katanya, tidak menghairankan apabila banyak majikan merekrut pekerja asing atau mengupah pekerja bebas kerana tidak mahu digelar sebagai tempat kerja tumpangan oleh golongan tersebut.
"Lebih baik mereka ceburi ekonomi gig seperti jadi penghantar makanan atau pemandu e-hailing yang boleh beri pendapatan stabil serta tidak terikat dengan kontrak kerja."
Sokongan ibu bapa
Dalam pada itu, Azimah berhenti kerja pada 2020 sebelum menyertai kakitangan kerajaan pada tahun ini menjadikan dia tidak bekerja selama lebih satu tahun.
Ketika ditanya, apakah yang dia lalukan sepanjang tempoh itu untuk menyara diri?
Azimah berkata dia mendapat sokongan kewangan dan emosi daripada kedua-dua ibu bapanya.
Sepanjang perintah berkurung, dia tinggal bersama ibu bapanya di Johor Bharu dan mereka tidak pernah mendesaknya untuk mencari kerja.
"Mereka juga memahami cara saya bertukar-tukar kerja kerana percaya dengan perancangan kerjaya saya sendiri.
"Sekarang saya dah buktikan apa yang saya buat adalah tepat untuk masa depan."
Sementara itu, salah seorang bekas majikan Azimah, perunding insurans dan takaful mahu dikenali sebagai Nurul Izzaty berkata sikap bertukar-tukar pekerjaan boleh menyebabkan individu tidak memandang serius kepada kerjaya sendiri.
Katanya, setiap tahun seseorang pekerja perlu mempunyai diari atau rekod perancangan tentang hala tuju pencapaian dan sumbangan kepada syarikat.
Sekiranya seseorang bertukar tempat kerja dalam tempoh kurang setahun, apakah penilaian yang digunakan untuk mengukur pencapaiannya sendiri?
"Mereka jadikan kerja seperti pasangan kekasih. Dapat kenal latar belakang sedikit, mereka pun pergi.
"Ini tidak boleh diamalkan atau jadi trend kerana pada akhirnya kita tidak tahu apa yang kita sudah capai.
"Sekadar memenuhi resume nak tunjukkan kita banyak kerja. Pengalaman sebenarnya tiada."


Dewan Negara lulus rang undang-undang nyahjenayah cubaan bunuh diri

Dewan Negara hari ini meluluskan satu lagi rang undang-undang berkaitan pemansuhan kesalahan percubaan bunuh diri sekali gus menyaksikan proses pindaan undang-undang bagi menyahjenayahkan cubaan bunuh diri di peringkat Parlimen selesai.
Rang undang-undang itu ialah Rang Undang-undang Kesihatan Mental (Pindaan) 2023 yang antara lain bertujuan memberi kuasa kepada pegawai intervensi krisis untuk melakukan penyelamatan terhadap individu yang cuba membunuh diri.
Semalam, dua rang undang-undang berkaitan iaitu Rang Undang-undang Kanun Keseksaan (Pindaan) (No. 2) 2023 dan Rang Undang-undang Kanun Tatacara Jenayah (Pindaan) (No. 2) 2023 turut diluluskan di Dewan Negara.
Timbalan Menteri di Jabatan Perdana Menteri (Undang-undang dan Reformasi Institusi) Ramkarpal Singh menggulung perbahasan bagi ketiga-tiga rang undang-undang yang berunsurkan pencegahan kes bunuh diri itu setelah dibahas oleh senator.
Ketiga-tiga rang undang-undang dibentangkan untuk bacaan kali pertama oleh Menteri di Jabatan Perdana Menteri (Undang-undang dan Reformasi Institusi) Azalina Othman Said pada 4 April lepas dan diluluskan di Dewan Rakyat pada 22 Mei lepas.
Menerusi kenyataan media hari ini, Ramkarpal berkata ketiga-tiga rang undang-undang perlu mendapat perkenan Yang di-Pertuan Agong menurut Perkara 66 Perlembagaan Persekutuan.
“Ia seterusnya akan diwartakan dalam Warta Kerajaan sebelum berkuat kuasa," katanya.
Beliau berkata sehingga proses itu selesai, suatu moratorium masih berkuat kuasa ke atas pelaksanaan Seksyen 309 Kanun Keseksaan yang menjenayahkan cubaan bunuh diri dan tiada pendakwaan boleh dijalankan di bawah seksyen tersebut.
Ramkarpal turut menzahirkan penghargaan kepada semua pihak termasuk Ahli Parlimen yang telah memberi sokongan penuh dalam usaha ini yang akan mengubah pendekatan terhadap cubaan bunuh diri daripada bersifat punitif kepada pendekatan berasaskan rawatan.
Sementara itu, perbahasan bagi Rang Undang-Undang Tenaga Boleh Baharu (Pindaan) 2023 bersambung esok.
Persidangan Dewan Negara bersambung esok.


Pegawai khas bekas menteri Xavier ditahan, RM1.2 juta, kereta mewah dirampas

Suruhanjaya Pencegahan Rasuah Malaysia (SPRM) hari ini menahan pemimpin PKR negeri yang pernah menjadi pegawai tugas-tugas khas kepada bekas bekas menteri air, tanah dan sumber asli Xavier Jayakumar, dalam siasatan berhubung rasuah melibatkan jutaan ringgit melibatkan kementerian itu semasa pentadbiran Pakatan Harapan (PH).MA Tinagaran yang juga timbalan pengerusi PKR Perak hari ini ditahan bersama-sama dua pengarah syarikat dalam operasi SPRM di Ipoh.SPRM turut merampas RM1.2 juta daripada sebuah rumah dan pejabat.Kementerian air, tanah dan sumber asli yang diketuai Xavier kini dinamakan sebagai kementerian tenaga dan sumber asli.Sementara itu, sumber sama memberitahu MalaysiaNow bank akaun milik individu dan syarikat dengan wang berjumlah RM77 juta dibekukan.Difahamkan, kereta mewah yang dirampas digunakan Xavier sebagai kereta rasminya semasa menjadi menteri.Sumber yang mengetahui mengenai siasatan itu memberitahu MalaysiaNow rasuah itu melibatkan penganugerahan projek pasir yang berada di bawah bidang kuasa Xavier.Xavier yang juga naib presiden PKR dan Tinagaran merupakan antara yang dianugerahkan darjah kebesaran yang membawa gelaran Datuk daripada Istana Kelantan pada 2019.


Pengkritik DAP disekat daripada Forum Perdana RTM

Pendakwah bebas yang terkenal kerana lantang mengkritik pemimpin DAP disekat daripada muncul dalam Forum Perdana Ehwal Islam RTM, satu langkah yang menimbulkan persoalan tentang komitmen kerajaan baru berhubung kebebasan bersuara.
Ridhuan Tee Abdullah berkata, undangan untuk beliau menjadi ahli panel Forum Perdana Ehwal Islam esok dibatalkan “atas arahan menteri”.
“Saya fikir ini tindakan yang tidak matang. Kita yang memperjuangkan kebebasan bercakap, kebebasan berucap, kebebasan bersuara, tiba-tiba kita pula yang mengambil tindakan menyekat orang nak bercakap,” katanya kepada saluran berita dalam talian TV Pertiwi.
Laporan itu turut memetik Ridhuan yang mengatakan tindakan menyekat beliau daripada terlibat dalam forum yang sudah lama disertainya menunjukkan kerajaan baru "takutkan dengan bayang-bayang sendiri".
“Dengar dulu apa yang kita nak cakap. Ini belum cakap lagi, dia dah gam dah. Yang kita peliknya, dulu mereka inilah yang memperjuangkan kebebasan bersuara dan macam-macam kebebasan lagi," kata Ridhuan.
Ridhuan terkenal dengan kritikan tajamnya terhadap DAP dan pernah menggelar pemimpin parti itu sebagai "ultra kiasu".
Perkembangan terbaru itu juga dilihat akan meningkatkan kritikan terhadap Menteri Komunikasi dan Digital Fahmi Fadzil yang menjadi tumpuan ramai sejak memegang portfolio tersebut, sekali gus menjadikan RTM dan agensi-agensi komunikasi kerajaan lain berada di bawah bidang kuasanya.
Sebelum ini, Fahmi juga mengundang kecaman susulan beberapa kenyataannya yang mengancam pengkritik kerajaan campuran diketuai Anwar Ibrahim.
Belum sempat seminggu selepas beliau memulakan tugas sebagai menteri, Fahmi mempersoalkan platform media sosial kerana memaparkan kandungan "provokatif" dan “ekstremis”, menyebabkan pengkritik membangkitkan persoalan mengenai beliau yang dilihat seakan keliru tentang skop sebenar tugasnya.


Pajakan tanah Convent Bukit Nanas dilanjut 60 tahun lagi

Pajakan tanah bagi Sekolah Menengah Convent Bukit Nanas (CBN) yang bakal berakhir pada 6 September depan dilanjutkan 60 tahun lagi, kata Pejabat Perdana Menteri (PPM) hari ini.“Setelah meneliti dan mengambil kira kepentingan sumbangan SMK Convent Buki Nanas kepada pendidikan negara sejak 1899.“Kerajaan telah bersetuju supaya tempoh pegangan pajakan bagi SMK Convent Bukit Nanas yang terletak di Seksyen 49, Jalan Bukit Nanas, Kuala Lumpur dilanjutkan untuk tempoh 60 tahun,” kata sebuah kenyataan PPM hari ini.Kenyataan itu turut menambah bahawa ketua setiausaha negara dan pengarah tanah dan galian Wilayah Persekutuan telah mengadakan pertemuan dengan Sr Theresa Chua Siu Yan, yang mewakili lembaga pengelola CBN bagi membincangkan perkara tersebut“Kedua-dua pihak bersetuju dengan cadangan penyelesaian yang dibincangkan,” jelasnyaDalam kenyataan yang sama, kerajaan berkata kebenaran lanjutan tersebut juga adalah khusus untuk tujuan pendidikan sahaja.Laporan berita mengenai pajakan tanah CBN yang tidak akan diperbaharui menyebabkan kebimbangan ramai pihak jika sekiranya sekolah yang didirikan pada tahun 1899 akan dirobohkan.Pengarah Tanah dan Galian Wilayah Persekutuan Muhammad Yasir Yahya kemudian menjamin bahawa bangunan sekolah tersebut tidak akan dimusnahkan di samping turut menambah bahawa tanah tersebut akan diserahkan kepada pihak berkuasa bagi memastikan sekolah itu menerima bantuan penuh kerajaan.Kenyataan hari ini sejajar dengan tuntutan ibu bapa pelajar sekolah itu yang mahu mengekalkan status quo operasinya.Sebelum ini, mereka mempersoalkan sama ada CBN dapat mengekalkan standard yang telah dicapainya jika ia menjadi sekolah yang didanai sepenuhnya oleh kerajaan.


Isu 'coklat RM2 juta' jadi fokus utama bicara Guan Eng

Isu ‘coklat RM2 juta untuk big boss’ dan ‘perdana menteri’ masih menjadi fokus utama dalam perbicaraan kes rasuah bekas ketua menteri Pulau Pinang Lim Guan Eng membabitkan pembinaan terowong dasar laut dan projek pembinaan jalan utama di negeri itu hari ini.
Perkara itu dibangkitkan dalam sesi soal balas Pegawai Penyiasat Jabatan Forensik, Suruhanjaya Pencegahan Rasuah Malaysia (SPRM) Wan Mohd Firdaus Wan Yusof oleh peguam Gobind Singh Deo yang mewakili Lim.
Wan Mohd Firdaus berkata dalam perbualan WhatsApp antara Pengarah syarikat Consortium Zenith Construction Sdn Bhd (CZCSB), Zarul Ahmad Mohd Zulkifli dan ahli perniagaan, G. Gnanaraja, pada 17 Ogos 2017 menyatakan bahawa ‘coklat’ adalah untuk ‘big boss’.
Gobind: Adakah ‘big boss’ merujuk kepada perdana menteri ketika itu?
Wan Mohd Firdaus: Tidak.
Perdana menteri ketika itu adalah Najib Razak.
Saksi kelapan itu juga bersetuju dengan peguam bahawa dalam perbualan WhatsApp membabitkan individu sama pada 23 Julai 2017 menyatakan antaranya mengenai majlis memotong kek sempena sambutan hari jadi  seseorang dikenali sebagai ‘big boss’ di sebuah kediaman di Taman Duta.
Gobind seterusnya menyatakan bahawa jelas ‘big boss’ tidak merujuk kepada anak guamnya kerana Lim tidak tinggal di Taman Duta dan hari lahirnya bukan pada 23 Julai.
Dalam pada itu, Wan Mohd Firdaus bersetuju dengan Timbalan Pendakwa Raya Wan Shaharuddin Wan Ladin bahawa dalam perbualan itu juga tidak menyatakan wang RM2 juta tidak dibayar kepada Lim.
Wan Shaharuddin: Ada tak dalam laporan forensik perbualan (WhatsApp) menyatakan wang RM2 juta dibayar kepada orang lain?
Wan Mohd Firdaus: Tidak.
Wan Shaharuddin: Adakah dalam laporan perbualan itu langsung tidak menyebut perkataan CM (ketua menteri) Lim Guan Eng.
Wan Mohd Firdaus: Perbualan oleh Gnanaraja bertarikh 17 Ogos 2017 pada 6.14 petang menyatakan Ketua Menteri Pulau Pinang, manakala daripada Zarul pada 5.15 petang menyatakan “menginap di Pulau Pinang tuan, ketua menteri tangguh mesyuarat saya dengan beliau, 7 malam.”
Sementara itu, Gobind berkata pihaknya memohon penzahiran dokumen mengenai laporan forensik perbualan WhatsApp tersebut.
Hakim Azura Alwi kemudian mengarahkan pihak pembelaan memfailkan permohonan tersebut sebelum 15 Feb dan tarikh pendengaran ditetapkan pada 15 Mac ini.
Lim, 62, berdepan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.
Bagi pertuduhan pindaan kedua, Lim didakwa meminta suapan daripada Zarul sebanyak 10% daripada keuntungan diperoleh syarikat itu, sebagai penghargaan mendapatkan projek tersebut dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di Kuala Lumpur pada Mac 2011.
Lim, juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.


Permohonan Pejuang daftar parti didengar Mei depan

Permohonan Pejuang untuk mencabar tindakan menteri dalam negeri dan Jabatan Pendaftaran Pertubuhan (RoS) yang belum membuat keputusan terhadap rayuan mereka untuk mendaftarkan parti itu, didengar pada 31 Mei ini.Hakim Mahkamah Tinggi Ahmad Kamal Md Shahid yang menetapkan tarikh tersebut pada pengurusan kes hari ini berkata mahkamah perlu mendengar kes itu dengan kadar segera kerana ia merupakan kes kepentingan awam.“Mahkamah mengarahkan responden (menteri dalam negeri dan RoS) memfailkan afidavit jawapan sebelum atau pada 3 Mei manakala pemohon (Pejuang) perlu memfailkan afidavit balasan sebelum atau pada 10 Mei. Kedua-dua pihak juga perlu memfailkan hujahan bertulis sebelum atau pada 27 Mei,” katanya.Prosiding itu dihadiri peguam Muhammad Rafique Rashid Ali yang mewakili Pejuang dan Peguam Kanan Persekutuan Nik Isfahanie Tasnim Wan Ab Rahman yang bertindak bagi pihak menteri dalam negeri dan RoS.Pada 1 April lalu, Pejuang memperoleh kebenaran Mahkamah Tinggi bagi mencabar tindakan menteri dalam negeri dan RoS yang belum membuat keputusan terhadap rayuan mereka untuk mendaftarkan parti itu, selepas Jabatan Peguam Negara tidak membantah permohonan parti itu.Pada 1 Mac lepas, Setiausaha Agung Jawatankuasa Penaja Pejuang Amiruddin Hamzah memfailkan permohonan kebenaran semakan kehakiman dengan menamakan Menteri Dalam Negeri Hamzah Zainuddin dan RoS sebagai responden pertama dan kedua.Dalam permohonan itu, Amiruddin antaranya memohon deklarasi bahawa kegagalan responden pertama untuk membuat sebarang keputusan terhadap surat rayuan parti Pejuang pada 8 Jan lepas berkenaan penolakan pendaftaran oleh responden kedua telah melanggar kewajipan statutorinya di bawah Seksyen 18 Akta Pertubuhan 1966.Beliau juga memohon deklarasi bahawa pelanggaran kewajipan statutori responden pertama untuk membuat sebarang keputusan terhadap rayuan parti Pejuang itu berkenaan penolakan pendaftaran oleh responden kedua adalah tidak munasabah, berniat jahat, satu bentuk percubaan tidak wajar untuk menafikan hak berperlembagaan pemohon untuk berpersatuan dan bertanding dalam pilihan raya umum menggunakan logonya sendiri.Media pada 2 Februari lalu melaporkan, Pejuang yang diasaskan oleh bekas perdana menteri Dr Mahathir Mohamad telah mengemukakan rayuan kepada menteri dalam negeri berhubung pendaftaran parti itu setelah permohonan mereka ditolak.Hamzah pula dilaporkan berkata permohonan pendaftaran Pejuang ditolak pada 6 Januari lepas berdasarkan peruntukan Seksyen 7(3)(e) Akta Pertubuhan 1966  dan parti itu boleh mengemukakan rayuan kepada menteri dalam negeri dalam tempoh 30 hari dari tarikh keputusan.


Kes harian lepasi 2,100 jangkitan, 4 lagi terkorban

2,144 kes baru Covid-19 direkodkan semalam menjadikan jumlah keseluruhan sebanyak 4,780,284 kes.
Sebanyak 2,549 pesakit turut dilaporkan sembuh, menjadikan jumlah keseluruhan kes sembuh sebanyak 4,712,915.
Ketika ini, 31,159 kes aktif direkodkan, dengan 29,784 atau 95.6% daripadanya sedang menjalani kuarantin kendiri.
Dalam pada itu, 15 (0.0%) kes kini berada di pusat kuarantin sementara 1,288 (4.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 72 kes dan 50 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.5% dengan kes Covid-19 merangkumi 19.3%.
Empat lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,210 orang.


Bukan kerajaan ‘pintu belakang’ tapi ‘pintu Istana’, kata Chandra Muzaffar

Pemikir terkenal Chandra Muzaffar menyanggah mereka yang menggambarkan kerajaan Perdana Menteri Muhyiddin Yassin sebagai “kerajaan pintu belakang” dengan mengatakan perubahan politik di Putrajaya tahun lepas bukan perkata yang tidak biasa berlaku di dunia.“Saya harus terangkan dari awal lagi, saya tidak menganggap ini kerajaan pintu belakang. Sebagai ahli sains politik ini bukan kerajaan pintu belakang kerana ini sesuatu yang biasa berlaku dalam beberapa negara apa yang berlaku di negara kita.”“Beliau (Muhyiddin) bukan back door PM beliau ini saya lebih senang kalau guna istilah dilantik dari pintu Istana. Ini adalah fakta, Muhyiddin dilantik oleh Agong dan Raja-raja,” kata beliau dalam sebuah rancangan yang disiarkan RTM sempena setahun pentadbiran Muhyiddin.Kerajaan pintu belakang adalah gelaran kepada pentadbiran Muhyiddin yang sering digunakan pemangkang bagi mempersoalkan kepimpinan dan kerajaan Perikatan Nasional (PN) yang tidak dipilih melalui pilihan raya.Sejak memegang pentadbiran kerajaan, dalam ucapan beliau, Muhyiddin beberapa kali mengakui pentadbirannya tidak dilantik dalam pilihan raya namun berikrar untuk memerangi pandemik Covid-19.Muhyiddin dilantik sebagai perdana menteri selepas pentadbiran kerajaan Pakatan Harapan (PH) tumbang.Beliau dilantik selepas Agong bertemu dengan 222 orang ahli Parlimen untuk menetapkan perdana menteri yang mendapat sokongan majoriti.Chandra berkata adalah salah untuk menggunakan istilah “kerajaan pintu belakang” bagi kerajaan Muhyiddin.“Beliau (Muhyiddin) bukan back door PM beliau ini saya lebih senang kalau guna istilah dilantik dari pintu Istana. Ini adalah fakta, Muhyiddin dilantik oleh Agong dan Raja-raja,” katanya.Sebelum ini, katanya, krisis politik dan penjajaran kesetiaan membentuk lanskap politik Malaysia.Beliau berkata Barisan Nasional (BN) yang pernah mendominasi kerajaan beberapa dekad berevolusi daripada penjajaran politik dan lompat parti.“Itu memang fenomena biasa dalam politik,” tambah Chandra.Dalam pada itu, Chandra berkata adalah salah untuk menyalahkan tumbangnya PH adalah kerana Muhyiddin dan PN.Bahkan, katanya, punca utama tumbangnya PH adalah daripada pimpinan PH yang menekan Dr Mahathir Mohamad untuk menjelaskan tarikh beliau meletak jawatan.Beliau berkata, salah satu strategi pengkritik Mahathir adalah mendapatkan media asing untuk bertanya mengenai perubahan kepimpinan kepada Anwar Ibrahim.Soalan sedemikian tidak boleh diterima kerana beliau adalah orang yang bertanggungjawab mencapai kemenangan yang disifatkan sebagai mustahil.“Sebelum beliau (Mahathir), tak ada siapa boleh jatuhkan BN walaupun setelah empat PRU.“Namun setiap kali berucap di luar, soalan tersebut akan disoal media barat bila Anwar akan ganti,” kata Chandra yang pernah menjadi salah seorang pengasas Parti Keadilan Nasional sebuah parti yang dipimpin Anwar sebelum menjadi PKR.


Muhyiddin akan pengerusikan mesyuarat bincang soal PKP esok

Menteri Undang-Undang Takiyuddin Hassan berkata Perdana Menteri Muhyiddin Yassin akan mempengerusikan mesyuarat bagi membincangkan isu perintah kawalan pergerakan (PKP) yang dilaksanakan di seluruh negara ketika ini.Beliau berkata perkara itu akan dibincang dan diputuskan dalam sidang Majlis Keselamatan Negara (MKN) Covid-19 yang akan diadakan di Putrajaya esok.“PKP penuh antara langkah yang perlu difikirkan oleh MKN, dan ia akan dibincangkan esok sebelum diputuskan. Mesyuarat pukul 3.00 petang itu juga akan dihadiri semua Menteri Besar dan Ketua Menteri,” katanya kepada pemberita di Kompleks Kota Darulnaim, Kelantan hari ini.Menurutnya kerajaan melihat penularan Covid-19 sebagai perkara yang amat serius dan berdasarkan statistik semalam, jumlah kumulatif kes positif sudah hampir setengah juta apabila 485,496 kes direkodkan setakat ini.Menurutnya kerajaan sedar selain memerlukan langkah tegas merawat kes positif, langkah pencegahan adalah juga penting, kerana mencegah adalah lebih baik daripada mengubati.“Disebabkan itulah hari ini kita menekankan soal pematuhan SOP yang sudah diputuskan oleh kerajaan pusat. Kita ada langkah pencegahan sehingga diwujudkan team SOP yang diketuai PDRM, ATM (Angkatan Tentera Malaysia) dan sebagainya,” katanya.Malaysia menyaksikan peningkatan mendadak kes jangkitan harian Covid-19 sehingga melebihi angka 6,000 dua hari berturut-turut dengan 6,806 kes direkodkan hari ini.